text: Line TAYLOR COUNTYWhatsChat | WhatsChat vs WhatsApp | WhatsChat vs Telegram | WhatsChat vs Line Line TAYLOR COUNTY vs WhatsChat TAYLOR COUNTY Մեծ տարբերություն betwen Line TAYLOR COUNTY եւ WhatsChat TAYLOR COUNTY, այն է, որ WhatsChat TAYLOR COUNTY Ձեզ հնարավորություն է տալիս զրուցել օտար մոտ ձեր ներկա գտնվելու, իսկ Line TAYLOR COUNTY թույլ է տալիս Ձեզ հետ զրուցել ձեր հեռախոսային շփումների. With մեր ծրագրում, դա շատ հեշտ է ստանալ շփման օտար եւ գնալ միասին, դուրս է սուրճ կամ ինչ եք ուզում. WhatsChat TAYLOR COUNTY ունի համակարգ geolocation, որը կապում է Ձեզ արագ հետ օտար, ով կարող է կատարելապես է շատ մոտ ձեզ. WhatsChat TAYLOR COUNTY թույլ է տալիս Ձեզ ընտրել միջեւ տեքստային ռեժիմում, կամ Տեսախցիկ ռեժիմում (Via կայքում). Այս կերպ Դուք կարող եք զգալ բոլոր առանձնահատկությունները մեր դիմումը. Դուք կարող եք մուտք գործել մեր Վիճակագրություն դիմումը միջոցով մեր կայքում, կամ եթե ցանկանում եք, մեր շարժական դիմումը. Հետեւյալ ցույց է տալիս հղումը, որի միջոցով դուք կարող եք մուտք գործել մեր դիմումը: |Via Website||Via Բջջային||Բազմալեզու||Զրուցեք հեռախոսի կոնտակտների||Զրուցեք օտար||Ցույց տալ ժողովրդի մոտ ձեր գտնվելու վայրը| |Line| |WhatsChat| List of cities in TAYLOR COUNTY:Բոլոր քաղաքներում


source: fineweb

text: Պատասխան դաշնակի որդի դաշնակ Վահանին . Իմ ««Պարիտետի» ժամը-4» հոդվածի սադրանք-խնդիրը հետեւյալն էր. Դաշնակցության մամուլի արձագանքի միջոցով պարզել - արդյո՞ք որոշում են կայացրել Քոչարյանի վերաբերյալ: «Հայոց Աշխարհի» արձագանքից պարզ դարձավ, որ արդեն կայացնում են: Ասվածից չի հետեւում, որ ««Պարիտետի» Ժամը-4» հոդվածում Քոչարյանի քաղաքական եւ անձնական կրախի վարկածը առաջ էր քաշվել դաշնակցականներին հիմարացնելու համար: Ամենեւին: Սադրանքի մասը այն էր, որ վարկածը տպագրության հանձնվեց «27»-ի դատավարության մեկնարկին, երբ քաղաքական սպանությունների թեմայի նրանց ընկալումը պիտի լիներ առավելագույնս հիվանդագին եւ ինքն իրեն մատնող: Մեկ տասնյակից ավելի հոդվածները, որ այս 4-5 ամիսներին քարը քարի վրա չեն թողել այն արկածախնդրական քաղաքականությունից, որը 100 տարի պարտությունից պարտություն է տարել մեր ժողովրդին, այդ հոդվածները ոչ մի հակաճառության չհանդիպեցին ոչ միայն այն պատճառով, որ դժվար էր հակափաստարկ գտնել պատմական իրողություններին (հակաճառելու համար դաշնակցականը փաստարկի կարիք չունի), այլ որովհետեւ հաշվենկատորեն խուսափում են ավելորդ անգամ աննպաստ լույսի տակ երեւալուց: Բայց այս դեպքը ուրիշ էր: Տեռորի թեմայի կողքով նրանք չեն կարող անտարբեր անցնել, ինչպես երեխան չի կարող անցնել պաղպաղակի կողքով: Եւ առաջին միտքս այն էր, որ մեջները խոսեց թասիբը մեկի, որի գործին խփում են: Այդ ո՞վ է առաջ ընկել: Էդ քանի՞ գլուխ ունեն: Էդ ո՞վ է, որ չի հասկանում, թե հայության մեջ որ կազմակերպությունը իրավունք ունի ազգային հողի վրա որոշում ընդունելու՝ ով ապրի-ով չապրի... Մի խոսքով, պրոֆեսիոնալ պատվախնդրության ընդվզման բռնկում: Բայց երբ մեկ արձագանքը դարձավ երկու, հասկանալի դարձավ, որ բանը ավելի լուրջ է: Հետաքրքիր է, չէ՞, դեպքը չպատահած՝ հարց են դրել –ո՞ւմ է ձեռնտու: Նախորդ անգամ, պառլամենտի գնդակահարության առիթով, այդ հարցը դրել էին դեպքից հետո եւ, բնականաբար, եզրակացրել, որ ձեռնտու է ուրիշներին, նախկիններին: Այդպես վարվում են սկսած Արծրուն Մարգարյանի ոտքերին կրակելուց: Եւ մեկը չկա այդ նախկիններից, վեր կենա ասի՝ լսեք, է ́յ, իշխանություն եք –ի՜ նչ եք, պարազիտությունն էլ չափ կունենա, ամեն սպանվողի դեպքում ասում եք՝ մեզ է ձեռնտու, բայց օգուտը մի անգամ չտեսանք: Ամոթն էլ լավ բան է, տարին էդքան մարդ, մեկ է, խփվում է, ձեզ համար մի ի՞նչ դժվար բան է այնպես անել, որ տասից մեկ դեպքից մեզ, իրոք, օգուտ լինի: Համ էլ քաղաքականապես կշահարկեք: Թե չէ, շատ է անլրջանում, որովհետեւ դուրս է գալիս, որ մի գլուխ ձեր օգտին են զոհվում: Ճիշտ է, խելառի բախտ լինում է, բայց դուք ձեզ արդեն գժի տեղ եք դրել... Առհասարակ, չքմեղանալը դաշնակցական գիծ չէ: Հակառակը, նույնիսկ կենցաղային սպանությունների պարագային (երբ ակնհայտ է, որ մատները խառը չէ) նման դեպքերում անգամ այնպիսի երկիմաստ կեցվածք են ընդունում, որ ով կասկածվի-չկասկածվի, իրենք թեթեւակի կասկածվեն: Իբր, իրենք այդպես աջուձախ խփող տղերք են: Իրականում, իրենց տերություններից թույլտվություն չունենան՝ չեն խփի, որովհետեւ գլուխներն այնտեղ վրեքից կպոկեն: Բայց լրացուցիչ վախի մթնոլորտը խանգարող հանգամանք չէ ռեկետի գործում: Չքմեղացող չեն, բայց 99-ի հոկտեմբերի վերջին խիստ վախեցած էին: Այնքան, որ մի քանի օր փակ էին պահում իրենց գրասենյակները եւ աշխատում էին փողոց դուրս չգալ: Այդ վախի օրերի համար նրանք դեռ վրեժխնդիր կլինեն փալաս երկրապահներից, մանավանդ, եթե մի հրաշքով ավելի լուրջ լծակներ ձեռք գցեն: Նրանք Սահմանադրություն ու կայունություն կդնեն (ճիշտ է նկատել Թադեւոս Խաչատրյանը) Բազեյանի ու երկրապահի բուռը: Երեկ մեկ, էսօր երկու պառլամենտ մտել, ուզում էին սատանի մայլում քյանդրբազություն-քաղաքականություն անել, «չապակայունացնել երկիրը», որ երրորդ ուժը չօգտվի, որ Ռոբերտը կայունացած երկրում հրաժարական տա, ոչ թե անկայուն: Նույնիսկ իմպիչմենտը շատ համարեցին, այնքան որ կայունության ղշեր էին դարձել: ... Հիմա իրենց ուզած հունի մեջ կդնեն այս պրոցեսը, այ, այն ժամանակ ետ կդառնան ու ցույց կտան երկրապահին, թե ինչ տեսք ունի կայունությունը ըստ դաշնակցության եւ Քոչարյանի: Դաշնակցությունը, այո, այն օրերին սաստիկ էր վախեցած եւ մի կերպ պտտում էր «ում է ձեռնտու» տաղտկալի սերիալը: Եւ մինչեւ կամազուրկ սպասում էին գլխների գալիքին, Արամը՝ այդ ժամանակվա բանակի, իրադրության, երկրի փաստական տերը, Ծաղկաձորում Ազգի Հոր դիրքերից մի այնպիսի կենաց ճառ ասաց դաշնակցության մասին, որ դաշնակցականները հիմա էլ անակնկալի ́ց ուշքի չեն գալիս: Առաջին սթափվողը Հրանտ Մարգարյանը եղավ եւ տեղնուտեղը հայտարարեց, որ բենզինով շշերը պատրաստ են: Անմիջապես էլ դադարեցին «27»-ի դեպքով չքմեղանալ: Համարեցին, որ անմեղ երեւալու աստիճան նվաստանալը իրենց վայել չէ: Այդ գծի վրա այնքան հոռացան, որ արդեն կես տարի անց չէին էլ թաքցնում իրենց համակրանքը մարդասպանների հանդեպ: Հիմա այնքան են ինքնավստահ դարձել, որ հրապարակային քննարկման են դրել Քոչարյանի լինել-չլինելու հարցը: Անունը դրել են, թե անհանգստացած են Քոչարյանի կյանքի համար: Նաեւ հոգիներին մեղք են առնում՝ ասելով, թե տեսեք, ինչ հրահանգներ են տալիս Քոչարյանի կյանքի վերաբերյալ: Ով-ով, դաշնակցությունը հո լավ գիտի, որ նման բաները չեն անում հոդվածով: Իսկ եթե բանը հասել է թերթով հրահանգ տալուն, արժե, որ «27»-ի տուժողներին դատարանում ներկայացնող մեկը դատավորի ուշադրությունը հրավիրի 1999 թվականի հոկտեմբերի 27-ի առավոտը լույս տեսած «Երկիր» թերթի այն էջին, որտեղ ամեն անգամ հայհոյական ոտանավորներ էին տպագրվում նախորդ իշխանությունից մեկնումեկի հասցեին: Այդ օրը նույն էջի նույն տեղում կառավարական շենքի լուսանկարն է եւ դեմը՝ ասֆալտին, դիակ կամ դիակի սիլուետով փռած՝ «կամուֆլյաժ»: Դա սովորական քաղաքային բնանկար չէ, որ կարելի լիներ տպվելը պատահականությամբ բացատրել, այլ ֆոտոմոնտաժ: Սպանությունից 10 ժամ առաջ տպագրված այդ լուսանկարը ի՞նչ է նշանակում՝ արդյո՞ք հրաման: Թե՞ միայն ազդանշան: Եւ ի՞նչ է նշանակում այդ լուսանկարին կից Քոչարյանի փոքր դիմանկարը՝ որ համաձայնեցվա՞ծ է: Քննիչներից մեկնումեկը հարցրե՞լ է խմբագրին, թե տարվա 365 օրերից ինչո՞ւ հատկապես այդ օրն է տպագրվել ֆոտոմոնտաժը: Հնարավոր է, որ թերթն ու կուսակցությունը կապ չունեն այդ «զուգադիպության» հետ, բայց ինչ-որ մեկը կա, չէ՞, որ կապ ունի: Եվ ուրեմն, ի՞նչ կա զարմանալու, որ դաշնակցական մամուլը լկտիացել ու բացահայտ ձեռ է առնում «27»-ի տուժողներին: Եվ հիմա էլ համաժողովրդական քննարկման է դրել հետքոչարյանական շրջանի անելիքները: Չէ՞ որ շուտով իրենց պետք չի լինելու նաեւ Քոչարյանը: Շատ էլ, թե հիմա պաշտոններ են ստանում, լավից-վատից կարողության տեր են դառնում Հայաստանի տղերքը, բայց հո Հայաստանում չե՞ն որոշում՝ ում պաշտպանեն-ում չպաշտպանեն: Հայաստանի Սահմանադրությունը էսօրվա համար էր ասում, որ պետք չէ դրսից ֆինանսավորվել եւ դրսից ղեկավարվել: Քոչարյանը պետք չէր կուսակցությանը՝ սկսած Ստամբուլի վեհաժողովից, բայց Եվրոպայի հանդեպ (ինչո՞ւ չէ, նաեւ Հայ դատով զբաղվող կազմակերպությունների) դեռ պարտավորություն կար կատարելու՝ Թուրքիային դատապարտելու իմաստով: Քոչարյանը իր դերը այդ մասով կատարեց: Դրսում նաեւ հասկանում են, որ այդ գործը շարունակություն կունենա, թե ոչ, դա մեզանից կախված չէ: Քոչարյանի միակ անելիքը մնում է Ղարաբաղը հանձնելը, իսկ այդպիսի նախագահ դաշնակցությանը հարկավոր չէ: Վահանի հայրը «Իրավունքում» սպառնաց, չէ՞, որ այդ դեպքում դաշնակցությունը ապստամբության կդիմի: Իսկ այդ ապստամբության ժամանակ ի՞նչ պիտի իմացվի ով է ում խփել: Դրության տերը իրենք լինեն, կասեն՝ Ղարաբաղը ստորագրում էր՝ խփեցինք, իրենք չեն լինի, կասեն՝ բա որ ասո՞ւմ էինք... Եվ ի՞նչն է այդ քննարկման մեջ հատկանշականը. որ այնքա՜ ն են տղերքը հուզախռով, այնպե՜ ս են բորբոքված հեռանկարից, որ չեն քաշվում, կենդանի մարդու ներկայությամբ քննարկում են նրա լինել-չլինելու հարցը: Կողքի մարդը, ընդդիմադիրը կարող է նրբանկատ չլինել, բայց կուսակիցը, գաղափարակիցը... Շեֆն է վերջին հաշվով, ինչո՞ւ են այդպես գլխիցը անցել ու խառնվել իրար: Չլինի՞ բան է ասվել, որ չպիտի ասվեր: Թե՞ կարծում են Քոչարյանը Վազգենի չափ միամիտ է, որ չիմանա ումից զգուշանա: Հայի տանը ո՞նց է լինում. հենց որ ամուսիններից մեկը անկապ սկսում է սեր խոստովանել, մյուսի առաջին միտքը այն է լինում, որ, ուրեմն, մի ղալաթ արել է: Այնպես որ, Քոչարյանի առաջին միտքը վատն է լինելու: Եվ ուրեմն, եթե աշխարհում թեկուզ մեկ ղարաբաղցի մնացած լինի, բայց ուժային նախարարի թեկուզ 3 թափուր տեղ, նա ́ կդառնա այդ բոլորի ղեկավարը, միայն թե տեղ չմնա տեռորը քաղաքական պայքարի ձեւ համարողի որդի Վահանին: Մանավանդ, եթե հայ-ռուսական այսօրվա հարաբերությունների ֆոնի վրա մտաբերենք, որ երբ Էդ. Հովհաննիսյանը ժամանակին գործուղվել էր («փախել էր») Գերմանիա՝ ներդրվելու դաշնակցության շարքերում, նրա որդի Վահանը որպես պատանդ Հայաստանից տեղափոխվել էր Մոսկվա՝ սովորելու... Չար լեզուները ասում են՝ Կենտկոմի քարտուղար Դեմիրճյանի դասախոս տիկնոջ երաշխավորությամբ: Հե՜ յ գիտի աշխարհ: . 2.03.2001 «Հայկական Ժամանակի» խմբագրության կողմից՝ . Հեղինակի կողմից «Երկիր» թերթի 1999 թվականի հոկտեմբերի 27-իհամարի մատնանշումը միտք առաջացրեց: Իսկ ի՞նչ է գրված 1999 թվականի հոկտեմբերի 13-ի համարում: Եթե հիշում եք, նախաքննությունը պարզել է, որ ի սկզբանե այդ օրն էր նախատեսվում կատարել սպանդը, բայց այն ինչ-ինչ պատճառներով հետաձգվել է: Իսկ հոկտեմբերի 13-ի համարում, վերը նշված լուսանկարի տեղում մեկ այլ լուսանկար է տեղադրված: Լուսանկարում դուռ է պատկերված, որից ցուցանակ է փակցված, իսկ ցուցանակի վրա գրված է.»Վարպետ Էդիկը տեղափոխվել է դիմացը»: Նկարի մակագրությունը շատ ինքնատիպ է, որը ներկայացնում ենք նույնությամբ. «Դատելով ազդագրի շեշտադրումներից եւ տարադրամի փոխանակման վահանակի տխուր վիճակից՝ մնում է ենթադրել, որ անակնկալ «դիմացը» տեղափոխված վարպետը մինչեւ իշխանափոխությունը լուրջ գործեր է արել նաեւ երկրիս ֆինանսական ետնաբեմում»: Սա, իմիջիայլոց, որպես օրվա զավեշտ:


text: Հայաստանի արտգործնախարար Էդվարդ Նալբանդյանն այսօր ընդունել է Երեւանում գտնվող Շվեդիայի առեւտրի նախարար Էվա Բյորլինգին, տեղեկացնում է ԱԳՆ-ի տեղեկատվության վարչությունը։ Նախարար Նալբանդյանը նշել է, որ Հայաստանը կարեւորում է Շվեդիայի հետ հարաբերությունների զարգացումը եւ այդ առումով կարեւորել Շվեդիայի` Երեւանում դեսպանություն հիմնելու որոշումը: Նախարար Բյորլինգը իր հերթին ասել է, որ շատ ուրախ է այցելել Երեւան՝ Շվեդիայի դեսպանատան բացման եւ գործարար համաժողովի անցկացման կապակցությամբ, ինչը նոր խթան կհաղորդի երկկողմ համագործակցության զարգացմանը: Այնուհետեւ արտգործնախարար Էդվարդ Նալբանդյանը եւ Շվեդիայի առեւտրի նախարար Էվա Բյորլինգի ներկայությամբ տեղի է ունեցել Երեւանում Շվեդիայի դեսպանատան բացման հանդիսավոր արարողությունը։


text: Ավելի քան մեկ տարի առաջ իր տան բակում ծեծի ենթարկված, ավելի ուշ՝ հիվանդանոցում մահացած 54-ամյա ազատամարտիկ Վարդան Թումանյանի ընտանիքը պնդում է, որ այդ գործով մեղադրյալները, գտնվելով ազատության մեջ, խոչընդոտում են արդար դատաքննությանը։ Դատական նիստերն արդեն մի քանի անգամ հետաձգվել են ամբաստանյալներից երկուսի բացակայության պատճառով: Քննությունը շարունակելու համար դատավորը ամբաստանյալ Գեւորգ Սարգսյանին եւ Սարգիս Ղուկասյանին բերման ենթարկելու որոշում է կայացրել: Մահացածի քույրը՝ Մարիետա Թումանյանն այս ամենի մեջ մեղադրում է նախաքննական մարմնին, որը, նրա խոսքով, ոչ միայն մեղմացրեց բռնություն գործադրած անձանց առաջադրված մեղադրանքը, այլեւ նրանց կալանքից ազատ արձակեց՝ որպես խափանման միջոց ընտրելով չհեռանալու մասին ստորագրությունը: «Էստեղից եզրակացնել կարելի է, որ թքած ունեն դատարանի վրա ու ժամանակ են շահում։ Այնքան վստահ է իր վրա, որ ազատության մեջ է: Կամ վստահ են, որ արդեն հաղթած են, կամ գումարի խնդիր կա, որ չեն կարողանում հայթայթել»-ասում է Մարիետա Թումանյանը։ Իշխող հանրապետականի ներկայացուցիչ, համատիրության ղեկավար Մարիետա Թումանյանը նեղսրտում է՝ կուսակցությունն իր կողքը չկանգնեց, արդարադատության ապահովման խնդրանքով նախագահ Սերժ Սարգսյանին ուղղած նամակն էլ մնաց անպատասխան։ «Կուսակցությունից ոչ մի արձագանք, սա է ինձ ցավ պատճառում։ Գտնում եմ, որ մի քանի տարի կտան ու համաներմամբ ազատ կարձակեն։ Ո՞նց եղավ, որ ստորագրությամբ ազատ արձակեցին այն դեպքում, երբ օրինակ՝ Վարդան Պետրոսյանին չհամաձայնեցին ազատել»,-շարունակում է Մարիետա Թումանյանը: Անցած ամառ կենցաղային մի վեճից հետո ազատամարտիկին ծեծի էր ենթարկել նույն թաղամասի բնակիչ Գեւորգ Սարգսյանը, իր զարմիկների՝ Վիկտոր Հովսեփյանի ու Սարգիս Ղուկասյանի հետ։ Վիկտոր Հովսեփյանը փախուստի էր դիմել, եւ իրավապահներին ներկայացավ միայն դատաբժշկական լրացուցիչ փորձաքննությունից հետո, որի եզրակացության համաձայն, ազատամարտիկը ծեծի է ենթարկվել, բայց մահը վրա է հասել կաթվածի հետեւանքով։ Մինչդեռ առաջին փորձաքննությունը ապացուցված էր համարել, որ Թումանյանը մահացել է ծեծի հետեւանքով։ Երկրորդ եզրակացությունից հետո առաջադրված հոդվածները մեղմացվեցին, այժմ Թումանյանի նկատմամբ բռնություն գործադրածները մեղադրվում են ոչ թե առողջությանը ծանր, այլ միջին ծանրության վնաս պատճառելու համար։ Տուժողի իրավահաջորդի ներկայացուցիչ Տիգրան Մուրադյանը պնդում է՝ երկրորդ փորձաքննությունն անհիմն է, Թումանյանը սպանվել է. «Նախաքննական մարմինը կոծկել է, սարքել է գործը»,-ասում է նա։ Ամբաստանյալների պաշտպան Կարեն Մկրտչյանը, մինչդեռ, հերքում է տուժող կողմի մեղադրանքները` պնդելով, որ Վարդան Թումանյանը մահացել է հիվանդության հետեւանքով։ Եթե դատարանն այս մեղադրանքն ապացուցված համարի, ամբաստնյալներին սպառնում է մինչեւ 5 տարվա ազատազարկում։


text: Օսկարի արարողության ժամանակ դերասանների արած ինքնանկարը դարձել է Twitter–ի ամենահայտնի լուսանկարը 11:28 03 Մարտի 2014 ԵՐԵՎԱՆ, 3 մարտի. /Նովոստի–Արմենիա/. «Օսկարի» մրցանակաբաշխության ժամանակ դերասանների արած ինքնանկարը դարձել է Twitter սոցցանցի ամենահայտնի լուսանկարը, մեկ ժամվա ընթացքում այն դիտել է գրեթե 2 մլն մարդ, հաղորդում է «ՌԻԱ Նովոստին»` հղում անելով Mashable տեխնոբլոգին։ Դերասանների ինքնալուսանկարն իր էջում տեղադրել է արարողության հաղորդավար, դերասանուհի Էլեն Դեջեներսը։ Բջջային հեռախոսից արված լուսանկարի մեջ Դեջեներսի հետ միասին լուսանկարվել են Բրեդ Փիթը, Անջելինա Ջոլին, Մերիլ Սթրիփը, Ջարեդ Լետոն, Բրեդլի Քուպերը, Քեւին Սփեյսին եւ եւս մի քանի դերասաններ։ «Եթե միայն Բրեդլիի (Քուպեր) ձեռքերն ավելի երկար լինեին», – լուսանկարի մեկնաբանության մեջ գրել է Դեջեներսը` ակնարկելով, որ ոչ բոլոր դերասաններն են հայտնվել կադրում։ Հրատարակության տվյալներով` ավելի վաղ սոցցանցում լուսանկարի տարածման ռեկորդը պատկանում էր ԱՄՆ նախագահ Բարաք Օբամայի լուսանկարին` «եւս չորս տարի» գրառումով, որի մեջ ԱՄՆ նախագահը պատկերված է տիկնոջ` Միշելի հետ։ Ըստ հրատարակության տվյալների` այն տարածել է ավելի քան 778 հազար մարդ։ Սա առաջին դեպքը չէ, որ ինքնանկարն արժանանում է համաշխարհային ԶԼՄ–ների ուշադրությանը։ 2013 թ.–ի վերջին թերթերն ու կայքերը տարածել էին Օբամայի, Մեծ Բրիտանիայի վարչապետ Դեւիդ Քեմերոնի եւ Դանիայի կառավարության ղեկավար Հելլե Թորնինգ–Շմիտի լուսանկարը, որը նրանք լուսանկարել էին հեռախոսի միջոցով ՀԱՀ նախկին նախագահ Նելսոն Մանդելայի հրաժեշտի արարողության ժամանակ։–0–


text: Վերջին 6 ամսում ապրանքաշրջանառությունը ՌԴ-ի եւ Հայաստանի միջեւ աճել է 20 տոկոսով եւ կազմել 400 մլն դոլար 19:52 01 Սեպտեմբերի 2008 Ապրանքաշրջանառությունը ՌԴ եւ Հայաստանի միջեւ այս տարվա առաջին վեց ամսում աճել է 20 տոկոսով՝ կազմելով 400 մլն դոլար, հայտնել է ՌԻԱ Նովոստիի աղբյուրը Կրեմլում՝ Սոչիում ռուս-հայկական բանակցությունների նախօրեին։ Աղբյուրի խոսքերով, երկու երկրների նախագահները կքննարկեն առեւտրատնտեսական փոխգործակցության ընդլայնման եւ խորացման հեռանկարները։ Նա նշեց, որ Ռուսաստանը «վստահորեն զբաղեցնում է առաջին հորիզոնականը Հայաստանի գլխավոր արտաքին տնտեսական գործընկերների շրջանում»։ Փոխադարձ առեւտրի ծավալի կայուն աճի միտումը հաստատում է 2007 թ.-ի ցուցանիշը՝ 821 մլն դոլար, որը 2006 թ.-ի համեմատությամբ աճել է 66 տոկոսով։ Ռուսական արտահանումն աճել է 67 տոկոսով մինչեւ 655 մլն դոլար։ 2008թ. յոթ ամիսների արդյունքներով, Ռուսաստանի հետ Հայաստանի ապրանքաշրջանառությունը աճել է 400 մլն դոլարով՝ 2007 թ.-ի նույն ժամանակահատվածի համեմատությամբ աճելով գրեթե 20 տոկոսով։ «Հայաստանի տնտեսության մեջ Ռուսաստանը վստահորեն դառնում է ամենախոշոր օտարերկրյա ներդրողը»,- ընդգծեց գործակալության զրուցակիցը։ Նրա տվյալներով կապիտալի ներդրման կուտակված ծավալը գերազանցել է 1,3 մլրդ դոլարը։ Ռուսական հիմնական ներդրումներն ուղղվում են էներգետիկ, բանկային, լեռնամետաղագործական եւ շինարարական բաժիններ, կապի եւ տեղեկատվական տեխնոլոգիաների ոլորտներ։ Ռուսական ֆինանսավարկային հաստատությունները հետաքրքրություն են ցուցաբերում Հայաստանի բանկային համակարգում իրենց ներկայությունն ընդլայնելու մեջ, ընդ որում դրանց բաժինը հայկական բանկերի ընդհանուր կապիտալում գերազանցել է մեկ քառորդը, նշեց Կրեմլի ներկայացուցիչը։ Նա հայտնեց, որ վերջին շրջանում «կողմերը քննարկում են արդյունահանման եւ վերամշակման, տրանսպորտային տարբեր ոլորտներում նոր համատեղ լայնածավալ նախագծերի իրականացման հնարավորությունները, որոնք կնպաստեն մոտ տարիներին Հայաստանում ռուսական կապիտալի ներդրումների ծավալի մեծացմանը գրեթե երկու անգամ»։ 2007 թ.-ի օգոստոսին «Ալրոսա» ԲԸ-ն եւ ՀՀ կառավարությունը ադամանդագործության եւ ոսկերչության ոլորտներում համագործակցության, ներդրումային ծրագրերի իրականացման համաձայնագիր են ստորագրել։ «Ընթացիկ տարում որոշակի քայլեր են նախատեսվում այդ ոլորտում փոխգործակցության զարգացման ուղղությամբ»,- ասաց Կրեմլի աղբյուրը։ --0--


text: Ղարաբաղի զորավարժություններն իրենց մակարդակով աննախադեպ էին ողջ տարածաշրջանում 15:27 18 Նոյեմբերի 2010 Լեռնային Ղարաբաղի հանրապետությունում անցկացված զորավարժություններն աննախադեպ են իրենց մակարդակով ողջ տարածաշրջանում, կարծում է Կովկասի ինստիտուտի փոխտնօրեն, քաղաքագետ Սերգեյ Մինասյանը։ Լեռնային Ղարաբաղի Հանրապետության Պաշտպանության բանակի մարտավարական զորավարժություններն անցկացվել են նոյեմբերի 1-15-ը։ Որոշ տվյալներով՝ դրանք հայկական ժամանակակից ռազմական պատմության խոշորագույն զորավարժություններն էին։ «Եթե այդ զորավարժությունները գնահատենք Լեռնային Ղարաբաղի շուրջ ստեղծված ռազմաքաղաքական իրավիճակի կտրվածքով, ապա դրանք շատ կարեւոր եւ աննախադեպ էին, որովհետեւ հայկական ԶԼՄ-ներում եւ քաղաքագետների մեկնաբանություններում նշվել է, որ այդ վարժանքների գլխավոր առանձնահատկությունը ոչ միայն աննախադեպ ռազմական տեխնիկայի օգտագործումն է, այլ նաեւ այն, որ առաջին անգամ տարածաշրջանում զորավարժությունները տեղի են ունեցել դիվիզիոնային կորպուսային մակարդակով»,- հինգշաբթի լրագրողներին ասաց Մինասյանը։ Ղարաբաղում անցկացված զորավարժությունների մեկ այլ կարեւորագույն հատկանիշն, ըստ Մինասյանի, դրանց շարունակությունն էր գիշերը, ինչը վկայում է արդիականացման, ինչպես նաեւ դաշնակիցներից նոր ռազմական տեխնիկայի ձեռքբերման մասին։ Ըստ նրա՝ նմանատիպ վարժանքները Զինված ուժերի բավականին լուրջ հմտություններ եւ պատրաստվածություն են պահանջում։ «Նույնիսկ Ռուսաստանում նման մակարդակի վարժանքներ հետխորհրդային ողջ ժամանակահատվածում անցկացվել են մեկ կամ երկու անգամ»,- հավելեց Մինասյանը։ -0-


text: Արդարադատության նախարարը եւ փոխոստիկանապետը շտապ խորհրդակցության են կանչվել Հայաստանի վարչապետի մոտ 15:47 03 Մարտի 2011 Արդարադատության նախարար Հրայր Թովմասյանը եւ ՀՀ փոխոստիկանապետ Արթուր Օսիկյանը շտապ խորհրդակցության են կանչվել Հայաստանի վարչապետ Տիգրան Սարգսյանի մոտ՝ կապված կառավարության շենքի մոտ այսօր տեղի ունեցած միջադեպի հետ, հինգշաբթի լրագրողներին ասաց «Ժառանգություն» ընդդիմադիր կուսակցության խորհրդարանական խմբակցության ղեկավար Ստեփան Սաֆարյանը։ «Խորհրդակցության հիմնական թեման կլինի մի քանի ժամ առաջ կառավարության շենքի մոտ տեղի ունեցած միջադեպը»,- ասաց Սաֆարյանը։ Նախարարը եւ փոխոստիկանապետը Սաֆարյանի հայտարարությունից քիչ առաջ վերադարձել են կառավարության շենք, որտեղից մոտ մեկ ժամ առաջ դուրս էին եկել կառավարության նիստից հետո։ Երկուսն էլ ձեռնպահ են մնացել լրագրողների հետ շփումից։ «Ժառանգություն» ընդդիմադիր խմբակցության պատգամավորները պնդում են, որ տուժել են Հանրապետության հրապարակում՝ ՀՀ կառավարության շենքի մոտ, խմբակցության պատգամավորների եւ Ոստիկանության ներկայացուցիչների միջեւ տեղի ունեցած քաշքշուկի ժամանակ: Հանրապետության հրապարակում փողոցային առեւտրականները հերթական անգամ բողոքում էին քաղաքապետարանի՝ փողոցային առեւտուրն արգելող որոշման դեմ: Որոշ տվյալների համաձայն, քաշքշուկի արդյունքում տուժել է «Ժառանգություն» խմբակցության պատգամավոր Անահիտ Բախշյանը, ում տարել է Շտապօգնության մեքենան, իսկ նույն խմբակցության պատգամավոր Լարիսա Ալավերդյանը գտնվում է Ոստիկանությունում, որտեղ ցուցմունքներ է տալիս պատահածի վերաբերյալ։ --0--


text: Խորենացի փողոցի հանրահավաքների համակարգող խումբը քաղաքացիական անհնազանդության ակցիաներ է խոստանում, եթե մինչեւ ժամը 20-ը գրավված գնդի ներսում չվերականգնվեն կենցաղային անհրաժեշտ միջոցները: Միաժամանակ ընդդիմադիրները դեռ չեն բացահայտում, թե մասնավորապես ինչ քայլեր են ձեռնարկելու: Ոստիկանական պատնեշի առջեւ վաղ առավոտյան հրավիրած ասուլիսում «Հիմնադիր խորհրդարան»-ի անդամ Ալեք Ենիգոմշյանը հայտարարեց, որ շուրջ 40 ժամ է «Սասնա ծռեր»-ը զրկված է էլեկտրականությունից, սննդից ու բուժօգնությունից, իսկ գիշերվանից անջատված են նաեւ կապի միջոցները։ «Իշխանությունները հակված չեն հանգիստ մթնոլորտում շարունակել բանակցությունները տղաների հետ, եւ նման ճնշումներով միայն սրացում եւ վտանգավոր սրացում ենք գնում», - հայտարարեց Ենիգոմշյանը։ Նա իշխանական սադրանք է որակում մի կողմից շարունակվող բանակցությունների մասին հայտարարություններն ու միաժամանակ ստացվող ահազանգերը հնարավոր գրոհի մասին։ «Փորձ է արվել մոտենալ տարածքին եւ պատ քանդել, դա մեկից ավելի աղբյուրներից հաստատված փաստ է՝ ներառյալ շրջանի բնակիչների կողմից հաստատված, եւ այս առավոտ սրացման եւ մթնոլորտի թեժացման նոր քայլ է արվել՝ ռազմական ուղղաթիռը շատ ցածր բարձրության վրա թռչել է տարածքի վրայից», - ասաց Ենիգոմշյանը։ Մինչ իրավապահները զինված խմբին հանձնվելու կոչեր են անում, նրանց աջակիցներն իրենց հերթին Սերժ Սարգսյանին են դիմում՝ պնդելով, թե թափված յուրաքանչյուր կաթիլ արյան համար նա է պատասխանատու։ «Բանակցությունները «Սասնա ծռեր» խմբի տղաների համաձայնությամբ պետք է շարունակվեն Աշոտ Մինասյանի հետ։ Պարզապես բանագնաց նշանակել եւ մյուս կողմից տղաներին եւ՛ սնունդով, եւ՛ հոսանքով, եւ՛ կապի միջոցներով, եւ՛ բժշկական օգնություն չտրամադրել, դա նշանակում է, որ սուտ բանակցություններ են», - հայտարարեց Ալեք Ենիգոմշյանը։ Ժիրայր Սեֆիլյանը պահանջում է դեմ առ դեմ հանդիպում՝ զինված խմբի ու Սերժ Սարգսյանի հետ, բայց ոչ զենքը վայր դնելուց հետո, ինչպես իշխանություններն են առաջարկում: Ալեք Ենիգոմշյանի խոսքով, միայն այս դեպքում «Հիմնադիր խորհրդարան»-ի կալանավորված առաջնորդը կկարողանա ներկայացնել իրավիճակից դուրս գալու ուղիներ: «Տղաների պահանջները շատ հստակ են, այսօր գնդակը գտնվում է իշխանությունների դաշտում եւ կոնկրետ Սերժ Սարգսյանի դաշտում: Ասել, որ տղաները թող վայր դնեն զենքերը եւ այդ ժամանակ ես կհանդիպեմ Ժիրայր Սեֆիլյանի հետ, սա լուրջ մոտեցում չէ», - ընդգծեց Ենիգոմշյանը:


text: Սանրակիրներ (լատ.՝ Ctenophora), ծովայինանողնաշարավորների տիպ։ Նախկինում դասվում էին աղեխորշավորների տիպին։ Սանրակիրներ Вегоё ovata, 2. Cydippe սանրակիրների մարմինը դոնդողանման է, թափանցիկ, երկճառագայթ համաչափությամբ, երկարությունը՝ մինչեւ 1 մ։ Աղեխորշավորներից տարբերվում են շարժման օրգաններով՝ միջօրեականներով դասավորված 8 շարք թիավարման թիթեղներով (իրար սոսնձված թարթիչների յուրահատուկ ձեւափոխված խրձեր, որոնք ունեն սանրի ձեւ, այստեղից՝ սանրակիրներ անվանումը)։ Զուրկ են խայթող բջիջներից եւ կերը որսում են արտաքին էպիթելի հատուկ կպչուն բջիջներով։ Սանրակիրների մարմինը պարկաձեւ է. մի կողմում բերանն է, մյուսում՝ հավասարակշռության օրգանը։ Սեծ մասն օժտված է մեկ զույգ ճյուղավորված շոշափուկներով։ Հերմաֆրոդիտ են։ Հայտնի է սանրակիրների 100 տեսակ՝ տարածված բոլոր ծովերում։ Գիշատիչ են, սնվում են մանր պլանկտոնային կենդանիներով, մանր ձկներով ու ձկնկիթով, առանձին տեսակներ՝ միայն այլ տեսակների սանրակիրներով։ Շատ սանրակիրները մթության մեջ լուսարձակում են։ Այս հոդվածի կամ նրա բաժնի որոշակի հատվածի սկզբնական կամ ներկայիս տարբերակը վերցված է Քրիեյթիվ Քոմմոնս Նշում–Համանման տարածում 3.0 (Creative Commons BY-SA 3.0) ազատ թույլատրագրով թողարկված Հայկական սովետական հանրագիտարանից (հ. 10, էջ 184)։


text: Մարտին Հայաստան կայցելի Սաքսոնիայի մշակույթի նախարարը 16:02 29 Հունվարի 2008 ԵՐԵՎԱՆ, 29 հունվարի./Նովոստի-Արմենիա/. Մարտին Հայաստան կայցելի Սաքսոնիա-Անհալտ երկրամասի (Գերմանիա) մշակույթի նախարար Անտոնիո Օլբերցը, երեքշաբթի հայտարարեց ՀՀ-ում Գերմանիայի դաշնային հանրապետության դեսպան Անդրեա Վիկտորինը՝ ՀՀ ՀՀ կրթության եւ գիտության նախարարությունում փոխնախարար Արա Ավետիսյանի հետ հանդիպման ժամանակ։ Նրա խոսքերով, ներկայումս պատրաստվում է այցի օրակարգը, որի շրջանակներում քննարկվելու են Հայաստանի եւ Սաքսոնիա-Անհալտի համագործակցության հեռանկարները։ «Որակավորման բարձրացման նպատակով ուսանողների եւ դասախոսների փոխանակման ծրագրերով Սաքսոնիան Հայաստանի հատկապես ակտիվ գործընկերներից է»,- ասաց նա։ Իր հերթին ՀՀ կրթության եւ գիտության փոխնախարար Արա Ավետիսյանը հանձնարարել է Կրթության եւ գիտության նախարարության աշխատակիցներին՝ Սաքսոնիայի մշակույթի նախարարի այցը կազմակերպել բարձր մակարդակով՝ կազմելով քննարկվելիք հարցերի ցանկը։ 1992 թվականից ի վեր կրթության եւ գիտության ոլորտում հայ-գերմանական համագործակցության շրջանակներում իրականացվում են դպրոցականների եւ ուսանողների փոխանակման ծրագրեր։ Դպրոցականների փոխանակման վերջին ծրագիրը իրականացվել է 2007 թվականին, երբ երկու կողմից 15-ական դպրոցական եւ 3-ական ուսուցիչ երեք շաբաթ ուսանում էին Հայաստանում եւ Գերմանիայում։ 1996-2008թթ. ընթացքում ավելի քան հազար հայ ուսանողներ կրթաթոշակային ծրագրերով ուսանել են Գերմանիայում։--0—


text: Ազգային ժողովն առաջին ընթերցմամբ միաձայն ընդունեց ԵՏՄ-ից ներկրվող մեքենաների համար ԱԱՀ չգանձելու օրինագիծը։ Ըստ օրինագծի, ԵՏՄ երկրներից ավտոմեքենա ներմուծող ֆիզիկական անձինք այլեւս չեն վճարի 20 տոկոս ավելացված արժեքի հարկ: Քվեարկությունից առաջ ընդդիմադիր պատգամավոր Հրանտ Բագրատյանն ասաց, որ օրենքի նախագծում երկու լուրջ դիտողություն կար. - «Առաջին դիտողությունը՝ արդյո՞ք այդ մեկ մեքենան մենք դիտարկում ենք որպես մաքսային քանակություն, եթե այդպես է, դա պետք է անպայման նշվեր, եւ երկրորդ՝ ի՞նչ ենք անում այն փողերի հետ, որ գանձել ենք 2015 թվականին։ Խնդրում եմ, ինֆորմացիա տվեք, թե այդ առաջարկությունների համար ի՞նչ եք արել»։ Բագրատյանի հարցին արձագանքեց օրենսդրական նախաձեռնության համահեղինակ, խորհրդարանի տնտեսական հարցերով մշտական հանձնաժողովի նախագահ հանրապետական Վարդան Այվազյանը՝ նշելով, առաջին հարցը կարգավորվում է ոչ թե «Ավելացված արժեքի հարկի մասին» օրենքով, այլ «Մաքսային կարգավորումների մասին» օրենքով, եւ ա՛յդ օրենքում պետք է փոփոխություն անել։ «Ինչ վերաբերում է ավտոմեքենաներին եւ նախկինում գանձված գումարներին, դա օրենքի հետադարձ ուժն է, ինչը չի նախատեսվում, դա պետք է օրենքի մեջ այլ փոփոխություններ կատարվի, դա առանձին քննարկման հարց է։ Այս մասով հետագայում... մենք հիմա ֆիզիկական անձանց ավտոմեքենաների ներկրումը ԵՏՄ տարածքներից իրականացնում ենք առանց ավելացված արժեքի հարկի մասին օրենքով», - ասաց Այվազյանը։ Փետրվարի 8-ին Մոսկվայի, Երեւանի ու Աստանայի միջեւ տեսակամրջի օգնությամբ կազմակերպված ասուլիսի ընթացքում ԵՏՄ ինտեգրման եւ մակրոտնտեսության հարցերով նախարար Տատյանա Վալովայան մեղադրեց Հայաստանի իշխանություններին՝ քաղաքացիներից ապօրինի գանձումներ կատարելու համար։ Նա ասաց, որ ԵՏՄ երկրներից Հայաստան ավտոմեքենա ներմուծող ֆիզիկական անձանցից ավելացված արժեքի հարկ գանձելը հակասում է միության իրավապայմանագրային դաշտին:


text: Ատոմային Էներգիայի միջազգային գործակալությունը (ԱԷՄԳ) հայտարարել է, թե Իրանը ամբողջությամբ կատարում է միջուկային համաձայնագրի իր պարտավորությունները։ ՄԱԿ-ն էլ նշել է, որ Իրանի կողմից ուրանի հարստացման մակարդակը համապատասխանում է համաձայնագրի դրույթներին։ Հիշեցնենք, ըստ պայմանագրի, ՄԱԿ-ի փորձագետներին թույլ կտրվի մուտք գործել Իրանի բոլոր այն վայրերը, որտեղ հնարավոր է միջուկային զենք պահվի կամ մշակվի, Թեհրանն էլ կսահմանափակի իր միջուկային ծրագիրը եւ կազատվի արեւմտյան պատժամիջոցներից:


text: Նկարագրություն Բարի գալուստ video chat Braco do Norte Meet խորամանկել անձանց ամբողջ աշխարհում. Totally ազատ video chat Braco do Norte, որը դուք կարող եք անել հետեւյալ կետերը. - Խոսել ծախսերի անվճար է բոլոր տեսակի տղամարդկանց եւ կանանց: Ինչպես ճշտել այն պետք է գնալ «Դրույթներ». - Խոսեք վեբկամերան է «Խցիկի» ռեժիմում. - Ունեն հետաքրքիր թեեւ դուք սեղմեք 'Հաջորդ' կմնա մեկին հետաքրքիր. - Ունեն զրույց անանուն առանց միկրո եւ ոչ վեբկամերան է «տեքստային» ռեժիմում. - Spy այլ մարդիկ վիդեո զրույցները անանուն եթե թույլատրվում է. - Շնորհիվ video chat Braco do Norte, դուք կարող եք հանդիպել զվարճալի ընկերներ ամբողջ աշխարհից. - Եթե դուք չեք ցանկանում, որ spied փոխել այն »կայանքներով». Սկսելու մամուլի «F2» կամ սեղմեք 'սկսել,


text: «Օրինաց երկիր» կուսակցությունը Հայաստանի նոր կառավարությունում նախարարներական պորտֆելներ կստանա 17:06 16 Ապրիլի 2008 Հայաստանի նոր կառավարությունում «Օրինաց երկիր» կուսակցությունը երկու-երեք նախարարական պորտֆել, ինչպես նաեւ խորհրդարանական երկու հանձնաժողովերի ղեկավարների պաշտոններ կստանա, մամուլի ասուլիսի ժամանակ հայտնեց «Օրինաց երկրից» ԱԺ պատգամավոր Արտաշես Ավոյանը։ «Օրինաց երկիր» կուսակցությունը մարտի 21-ին մտել է Հայաստանի նոր քաղաքական կոալիցիայի մեջ։ ՕԵ-ից բացի, դրա կազմում են նաեւ Հայաստանի Հանրապետական կուսակցությունը, «Բարգավաճ Հայաստան» կուսակցությունը եւ Հայ Հեղափոխական Դաշնակցությունը։ «Այժմ բանակցություններ են ընթանում Հայաստանի ապագա կառավարության կազմի վերաբերյալ, եւ դրանց արդյունքները հայտնի կդառնան այս շաբաթվա վերջին»,-ասաց նա։ Նրա խոսքերով, «ՕԵ» կուսակցության նպատակը ոչ թե պաշտոններն են, այլ նախընտրական ծրագրերի եւ հասարակությանը տված խոստումների արդյունավետ իրագործումը։ Ընդ որում Ավոյանը չհստակեցրեց, թե կառավարությունում որ պորտֆելներնին է հավակնում կուսակցությունը։ «Չեմ կարող ասել կոնկրետ ուղղությունները, բայց մենք մտադիր ենք զբաղեցնել այն նախարարությունները, որտեղ կուսկացությունը պրոֆեսիոնալներ ունի»,- նկատեց պատգամավորը։ Ընդ որում, նա դրական գնահատեց կառավարությունում արված նշանակումները, մասնավորապես, վարչապետի եւ երկու նախարարների՝ նշելով, որ նրանք մեծ փորձ ունեն եւ իրենց ոլորտում պրոֆեսիոնալներ են։ Ապրիլի 9-ին Հայաստանի վարչապետ է նշանակվել Հայաստանի Կենտրոնական բանկի նախկին նախագահ Տիգրան Սարգսյանը։ Ապրիլի 14-ին Հայաստանի նախագահը արտաքին գործերի եւ պաշտանության նախարարներ է նշանակել Էդվարդ Նալբանդյանին եւ Սեյրան Օհանյանին՝ համապատասխանաբար։ Կառավարության կազմի մյուս նախարարնեը դեռեւս անհայտ են։-0-


text: «Օրինաց երկրի» եւ ՀՀԿ–ի քաղաքական ապահարզանը պետք է քաղաքակիրթ լինի. Աշոտյան 16:49 17 Ապրիլի 2014 ԵՐԵՎԱՆ, 17 ապրիլի. /Նովոստի–Արմենիա/. «Օրինաց երկիր» կուսակցության դուրս գալն իշխող կոալիցիայից պետք է քաղաքակիրթ ձեւով կատարվի, կարծում է Հայաստանի հանրապետական կուսակցության նախագահի տեղակալ, կրթության եւ գիտության նախարարի պաշտոնակատար Արմեն Աշոտյանը։ «Կարծում եմ, որ ձեւավորված քաղաքական մշակույթը պահանջում է, որ «քաղաքական ապահարզանները» բարեկիրթ ու քաղաքակիրթ լինեն»,– հինգշաբթի լրագրողներին ասաց Աշոտյանը։ Նա ավելացրեց, որ պետք է բարձր գնահատել այն քաղաքական ուղին, որն անցել է «Օրինաց երկիր» կուսակցության հետ։ Նախորդ կիրակի Հայաստանի նախագահ Սերժ Սարգսյանը վարչապետ նշանակեց խորհրդարանի խոսնակ Հովիկ Աբրահամյանին ապրիլի 3–ին հրաժարական տված Տիգրան Սարգսյանի փոխարեն։ Սահմանադրության համաձայն, նոր կառավարությունը պետք է ձեւավորվի վարչապետի նշանակումից հետո քսանօրյա ժամկետում։ «Օրինաց երկիր» կուսակցությունը չորեքշաբթի կուսակցության քաղխորհրդի նիստից հետո խնդրահարույց եւ աննպատակահարմար է համարել իր մասնակցությունը Հայաստանի նոր իշխող կոալիցիային։ «Օրինաց երկրի» քաղխորհուրդը նախօրեին կայացած նիստից հետո նաեւ բավարարել է կուսակցությունից կառավարությունում «Օրինաց երկիրը» ներկայացնող երեք նախարարների` ԱԻՆ նախարար Արմեն Երիցյանի, գյուղատնտեսության նախարար Սերգո Կարապետյանի եւ քաղաքաշինության նախարար Սամվել Թադեւոսյանի դուրս գալու խնդրանքը։ -0-


text: Գալիք կիրակի օրը` օգոստոսի 26-ին, Իրանի իսլամական հանրապետության մայրաքաղաք Թեհրանում կգումարվի Չմիավորման շարժման 16-րդ գագաթնաժողովը։ Այս շարժմանն անդամակցում է 120 պետություն, եւս 21-ը, այդ թվում Հայաստանը, դիտորդի կարգավիճակ ունեն։ Հայաստանյան լրատվական կայքերը` հղում անելով «ՄԵՀՐ» իրանական գործակալությանը, հայտնել են, որ նախագահ Սերժ Սարգսյանը ներկա կլինի այդ հավաքին, ինչի մասին ասել է Իրանում Հայաստանի դեսպան Գրիգոր Առաքելյանը։ Չմիավորման շարժումը ստեղծվել է «սառը պատերազմի» ժամանակաշրջանում` 1961 թվականի սեպտեմբերին Բելգրադի կոնֆերանսում։ Նախաձեռնության հեղինակներն են համարվում Հարավսլավիայի, Եգիպտոսի եւ Հնդկաստանի ղեկավարներ Յոսիպ Բրոզ Տիտոն, Գամալ Աբդել Նասերը եւ Ջավահարլալ Ներուն, ովքեր 1956 թվականից քննարկել են այդ շարժման կայացման անհրաժեշտությունը: Շարժմանը կարող էր միանալ որեւէ պետություն, որը չէր անդամակցել ՆԱՏՕ-ին, Վարշավյան ուխտին, Բագդադի պակտին, ՍԵԱՏՈ-ին եւ այն տարիներին գոյություն ունեցող միջազգային խոշոր ռազմական այլ դաշինքներին։ Թեհրանում գումարվող գագաթնաժողովին ներկա կլինի նաեւ ՄԱԿ-ի գլխավոր քարտուղար Պան Գի-մունը, չնայած Միացյալ Նահանգները եւ Իսրայելը հորդորել են նրան չմասնակցել միջոցառմանը։ ՄԱԿ-ի գլխավոր քարտուղարի խոսնակը պարզաբանել է, որ Պան Գի-մունը մտադիր է Թեհրանին փոխանցել Իրանի միջուկային ծրագրի վերաբերյալ միջազգային համայնքի մտահոգությունները։ Իրանն էլ, ըստ արեւմտյան մեկնաբանների, գագաթնաժողովը փորձում են օգտագործել երկրի միջազգային վարկանիշը բարձրացնելու համար։ Իրանը Չմիավորման շարժման կազմակերպության նախագահությունը կստանձնի ներկայիս նախագահող Եգիպտոսից։ «Սա Իրանի արդիական պատմության ամենահզոր քաղաքական գագաթնաժողովն է լինելու», - ասել է Իրանի արտաքին գործոց նախարարության խոսնակ Ռամին Մեհմանպարաստը։ Ի շարս այլ պետությունների ղեկավարների, այս գագաթնաժողովին կմասնակցի նաեւ Ադրբեջանի նախագահ Իլհամ Ալիեւը, իսկ Ռուսաստանը կներկայացնի արտաքին գործոց նախարարության հատուկ հանձնարարություններով դեսպան Կոնստանտին Շուվալովը։


text: Ավելի քան 170 հազ. հավ է ոչնչացվել Կրասնոդարի երկրամասում թռչնագրիպի պատճառով 13:32 25 Սեպտեմբերի 2007 Ավելի քան 170 հազ. հավ է ոչնչացվել Կրասնոդարի երկրամասում գտնվող «Լեբյաժյե-Չեպիգինսկոե» թռչնաֆաբրիկայում, որտեղ սեպտեմբերի սկզբին անասնաբույժերը արձանագրել էին թռչնագրիպ, երեքշաբթի «ՌԻԱ Նովոստիին» է տեղեկացրել Ռուսաստանի գյուղվերահսկողության երկրամասի վարչության մամուլ ծառայության աշխատակիցը։ Նրա խոսքերով, ոչնչացվել է 170 հազ. 599 հավ, ընդ որում ֆերմայում ընդհանուր առմամբ կա 248 հազ. 148 հավ։ «Ֆերմայում թռչնի ոչնչացումը շարունակվում է», - ասել է գործակալության զրուցակիցը՝ ավելացնելով, որ տարածաշրջանում թռչունների անկման նոր դեպքեր չեն արձանագրվել։ Ռուսաստանի սպառողների վերահսկողության երկրամասի վարչության մամուլի ծառայության աշխատակիցը իր հերթին տեղեկացրել է, որ տարածաշրջանում ավարտվել է մասնավոր սեկտորում թռչնագրիպի դեմ թռչունների պատվաստումը։ «Թռչուններին գրիպի դեմ պատվաստել են միայն Բրյուխովեցկու տարածաշրջանում, որտեղ գտվնում է «Լյեբյաժյե-Չեպիգինսկոե» թռչնաֆաբրիկան»։ «Ընդհանուր առմամբ պատվաստվել է 39 հազ. 701 թռչուն», - ասել է գործակալության զրուցակիցը։ Նրա խոսքերով, այժմ բժիշկները շարունակում են թռչնաֆաբրիկաների աշխատակիցների եւ անասնահամաճարակային միգոցառումների անցկացմանը մասնակցող անձանց վերահսկողությունը։ «Սուր շնչառական հիվանդությամբ վարակված հիվանդներ չեն հայտնաբերվել», - նշել է մամուլի ծառայության աշխատակիցը՝ ավելացնելով, որ անասնահամաճարակային եւ հակահամաճարակային միջոցառումների անցկացումը շարունակվում է։ Ավելի վաղ Ռուսաստանի գյուղատնտեսության վերահսկողությունը հաստատել էր «Լհեբյաժյե-Չեպիգինսկոե» ֆաբրիկայում թռչնագրիպի վարակի առկայությունը, որտեղ ոչնչացվել էր 410 հավ։ Սատկած թռչնի աղիքի եւ գլխուղեղի հյուսվածքների հետազոտման արդյունքում՝ Ռուսաստանի գյուղատնտեսության վերահսկողության կենդանիների առողջության պահպանման ֆեդերալ կենտրոնը հայտնաբերել էր Н5N1 ենթատիպի «А» տիպի թռչնագրիպի գեն։-0-


text: Միացյալ Նահանգների փոխնախագահ Ջո Բայդենը Անկարայում Թուրքիայի նախագահ Աբդուլա Գյուլի հետ հանդիպման ժամանակ կոչ է արել արագացնել Հայաստանի հետ հարաբերությունների կարգավորումը։ Թուրքական Hurriyet Daily News պարբերականի վկայությամբ` Բայդենը ասել է, թե դա թույլ կտա Միացյալ Նահանգների վարչակազմին կասեցնել Հայոց ցեղասպանության վերաբերյալ հետագա օրինագծերը Կոնգրեսում։ ԱՄՆ-ի փոխնախագահը Թուրքիայում մի շարք այլ հարցեր եւս քննարկել է: Ստամբուլում երիտասարդ թուրք գործարարների հետ հանդիպման ժամանակ Ջո Բայդենը այսպես է ներկայացրել իր թուրք գործընկերների հետ կայացած բանակցությունների արդյունքները. - «Մենք քննարկել ենք մեր սերտ համագործակցությունը ՆԱՏՕ-ի շրջանակներում, իրավիճակն Իրաքում եւ Աֆղանստանում, արձանագրել ենք, որ Սիրիայի խնդրում համակարծիք ենք Թուրքիայի հետ: Մենք նաեւ հույս ունենք, որ Միացյալ Նահանգների երկու հաստատակամ դաշնակիցները` Իսրայելն ու Թուրքիան, կկարողանան բարելավել իրենց հարաբերությունները»: Նա հավելել է, թե բանակցությունների ժամանակ քննարկվել է նաեւ Թուրքիայում տիրող ներքաղաքական իրավիճակը: «Մենք անդրադարձել ենք Թուրքիայի սահմանադրական բարեփոխումներին, որոնք մեր համոզմամբ, կամրապնդեն թուրքական առանց այդ էլ բավական ուժեղ ժողովրդավարության դիրքերը», - նշել է Բայդենը: Թուրքական լրատվամիջոցների փոխանցմամբ, Բայդենի այցի ընթացքում առանցքային հանդիպումը վարչապետ Էրդողանի հետ է եղել, որը կայացել է շաբաթ երեկոյան եւ տեւել մոտ երկու ժամ: Վարչապետ Էրդողանը ամերիկացի բարձրաստիճան հյուրին ընդունել է Ստամբուլի Սկյուդար շրջանում գտնվող իր տանը. բժիշկները մի քանի օր առաջ վիրահատել էին Էրդողանի ստամոքսը, եւ նա առայժմ ի վիճակի չէ լիարժեքորեն աշխատել:


text: Copy and paste the embed code below. The code changes based on your selection. The code has been copied to your clipboard. Video size Հունվարի 28-ին Հայկական բանակի 20-ամյակին նվիրված միջոցառումների ընթացքում պաշտպանության նախարար, գեներալ-գնդապետ Սեյրան Օհանյանը ասել է, որ առաջիկա տարիներին Հայաստանի Զինված ուժերը շարունակելու է ձեռք բերել հեռահար, գերճշգրիտ սպառազինություններ:


text: Ուկրաինայի զինված ուժերը զեկուցել են երկրի նախագահի պաշտոնակատարին Դոնեցկի շրջանի հյուսիսի մաքրազերծման եւ հայտնել Ռուսաստանի հետ սահմանի փակման մասին։ Ուկրաինայի նախագահի պաշտոնակատար Ալեքսանդր Տուրչինովը հանձնարարել է Ազգային անվտանգության եւ պաշտպանության խորհրդի քարտուղար Անդրեյ Պարուբիին անհապաղ ուսումնասիրել Դոնեցկի եւ Լուգանսկի շրջաններում ռազմական դրություն մտցնելու հարցը։ Հանձնարարականում նշվում է, որ ռազմական դրության հաստատումը անհրաժեշտ է՝ կանխելու համար ռազմական հետագա գործողությունները, թույլ չտալու խաղաղ բնակչության եւ զինվորականների զանգվածային ոչնչացումը, ապահովելու իրավիճակի կայունություն եւ վերականգնելու բնական կյանքը Ուկրաինայի արեւելյան շրջաններում։ Լուգանսկում զինյալները վերահսկողություն են սահմանել շրջանի ռազմական մասի նկատմամբ։ Ուկրաինացի զինվորականները հանձնվել են, զինյալները ազատ են արձակել նրանց։ Ուկրաինայի ազգային գվարդիայի մամլո ծառայության հաղորդմամբ՝ կան զոհեր, վիրավորների թիվը հասնում է տասի։


text: Աղացներ Աղացներ, պինդ նյութեր մանրացնող մեքենաներ։ Աղացները զարգացման երկար ճանապարհ էին անցել՝ պարզագույն աղորիքից, հողմաղացներից, ջրաղացներից մինչեւ ժամանակակից բարդ ու հզոր աղացային մեքենաները։ Կիրառում[խմբագրել | խմբագրել կոդը] Ներկայումս կիրառվում էին լեռնային, քիմիական, դեղագործական, սննդի արդյունաբերության, գյուղատնտեսության եւ շինանյութերի արտադրության մեջ։ Ի տարբերություն ջարդիչների, աղացները տալիս էին 1-3 մմ-ից մինչեւ մի քանի մմ մանրացում։ Աշխատանքի սկզբունք[խմբագրել | խմբագրել կոդը] Ըստ աշխատանքի սկզբունքի աղացները բաժանվում էին հետեւյալ հիմնական խմբերի, փշրմանտրորման գործողությամբ աղացում նյութի մանրացումը կատարվում էր փշրման, մասամբ էլ տրորման միջոցով։ Սրանց թվին էին դասվում - վազկանները, - աղացաքարերը, - գրտնակներն ու օղակային աղացները։ Հարվածային գործողությամբ աղացում նյութը մանրացվում էր շարժվող մասերի հարվածներով, թակավոր աղացում դրանք շարժվում էին ուղղաձիգ, իսկ մրճավոր, զամբյուղավոր աղացում (դիսմեմբրատոր, դեզինտեգրատոր) պտտվում էին։ Գնդային կամ ձողային աղացում հորիզոնական առանցքի շուրջը պտտվող թմբուկների մեջ լցված քարե (հախճապակե) գնդերը կամ ձողերը պտույտի ժամանակ «ընկնում» եւ հարվածով ջարդում էին նյութը։ Շիթային աղացում շարժվող մասեր չունեն, նյութի մասնիկները մտցվում էին մեծ արագությամբ շարժվող գազի շիթի մեջ եւ, շարժվելով նրա հետ, բախվում էին շարժման ճանապարհին դրված արգելքին կամ հանդիպակաց շարժվող նույնատիպ շիթին։ Թվարկված աղացում օգտագործվում էին հիմնականում, հանքանյութի մանրացման եւ հարստացման գործում։ Հարվածային–փշրման գործողությամբ աղացում նյութի մանրացումը կատարվում էր հարվածային աղացի փշրման բեռնվածքների ներգործության շնորհիվ։ Սրանցից թրթիռային աղացները նախատեսված էին թաց կամ չոր մանրացման համար։ Թրթիռային աղաց[խմբագրել | խմբագրել կոդը] Թրթիռային աղացն անշարժ շրջանակի վրա ուղղաձիգ եւ հորիզոնական զսպանակներով ամրացված գլան էր՝ ծավալի մինչեւ 80%-ի չափով լցված մետաղե կամ հախճապակե գնդիկներով։ Աղացի իրանի տատանողական շարժման ժամանակ այդ գնդիկների հարվածներից նյութը փշրվում էր։ Կիրառվում էին ապակու, մատիտի, տեքստիլ ներկանյութերի, ցեմենտի արտադրության մեջ։ Գերնուրբ աղվածք (1-20 մկ) ստանալու համար օգտագործում էին կոլոիդային աղացներ, որոնց մեջ նյութը մանրանում էր կենտրոնախույս ուժերի ազդեցության շնորհիվ։ Մասնիկների միաձուլումից խուսափելու նպատակով հեղուկների կամ գազի հետ խառնված նյութը խյուսի ձեւով մտցվում է աղացի աշխատանքային տարածությունը, որտեղ մեծ արագությամբ պտտվում էր ռոտորը (որոշ դեպքերում՝ մինչեւ 18000 պտույտ րոպեում)։ Մի կողմ նետվող մասնիկները տրորվում էին եւ «պայթում»։ Այս աղացները կիրառվում էին հանքային ներկեր, կոլոիդային հավելանյութեր, որոշ մաքուր քիմիկատներ ստանալու համար։ |Այս հոդվածի կամ նրա բաժնի որոշակի հատվածի սկզբնական կամ ներկայիս տարբերակը վերցված է Քրիեյթիվ Քոմմոնս Նշում–Համանման տարածում 3.0 (Creative Commons BY-SA 3.0) ազատ թույլատրագրով թողարկված Հայկական սովետական հանրագիտարանից։|


text: Forbes-ը հրապարակել է միլիարդատերերի ամենաանսովոր հոբբիները 12:46 16 Նոյեմբերի 2010 Միլիարդատերերին միայն զբոսանավերը, նժույգները, հնություններն ու թանկարժեք մեքենաները չեն հետաքրքրում, նրանց սիրելի զբաղմունքը երբեմն տարօրինակության է հասնում, հաստատում է Forbes ամսագիրը։ Օրինակ, Ռոքֆելերների տոհմի հայտնի ներկայացուցիչ Դեյվիդ բզեզներ է հավաքում, նշում է ՌԻԱ Նովոստին։ Ուղեւորության մեկնելիս՝ նա միշտ գրպանում անոթ է պահում անսովոր միջատների համար։ Նրա հավաքածուում նաեւ յուրահատուկ բզեզի տեսակ կա, որը ժամանակին սրբացրել են եգիպտական փարավոնները։ Դեյվիդի գտածոն նույնիսկ Ռոքֆելերների անունն է ստացել՝ Diplotaxis rockefelleri: Բզեզներ հավաքելու կիրքը նրա մոտ ի հայտ է եկել յոթ տարեկանում եւ չի լքում միլիարդատիրոջը կյանքի հարյուրերորդ տասնյակում։ Թե Ռոքֆելեր անունը կրող բզեզը, թե ողջ հավաքածուն Հարվորդի համալսարանի կենդանաբանական թանգարանին են կտակված։ Անսովոր հոբբի ունի բանկիր Քլեմի Դայքսոն Սպենգլերը, ով Bank of America-ի բաժնետոմսերի մեծ մասի տերն է։ Նա ազատ ժամանակ սիրում է հին ժամացույցներ նորոգել։ Միլիարդատերը հաստատում է, որ հին մեխանիկական ժամացույցների ընկերակցությունն ավելի է նախընտրում այնքան անհետեւողական եւ անկանխատեսելի մարդկանց ընկերակցությունից։ Այս գործի նկատմամբ հափշտակությունը սկսվել է 45 տարի առաջ, երբ մոր նվիրած 17-րդ դարի հին ժամացույցը կանգ է առել, եւ ֆինանսիստը որոշել է ինքնուրույն գտնել ժամացույցի մեխանիզմի գաղտնիքները։ Ավելի ուշ, երբ տանը ոչ մի անսարք ժամացույց չի մնացել, միլիարդատերը հաճույքի համար հին ժամացույցների նորոգման արհեստանոց է բացել։ Մեկ այլ միլիարդատեր էլ՝ Գորդոն Գեթին, թողել է նավթային գործը, որպեսզի ժամանակն ու ուժը կենտրոնացնի օպերաներ ստեղծելուն։ Նա իր ամենահայտնի ստեղծագործությունն անվանել է շեքսպիրյան գործող անձանցից մեկի անունով՝ «Ֆալստաֆ»։ Ըստ ամսագրի, միլիարդատերն արդեն բեմադրել է իր օպերան Ռուսական ազգային նվագախմբի հետ։ Երաժշտության հանդեպ կիրքը մեկ այլ մագնատի՝ ֆուտբոլային ակումբի տեր Ջեյմս Այրսին դրդել է երաժշտական գործիքներ հավաքել։ Նրա հավաքածուում են այն կիթառները, որոնցով նվագել են Ջորջ Հարիսոնը եւ Ջերի Գարսիկը։ Մագնատը չի վաճառում իր հավաքածուի կիթառները՝ հաստատելով, որ դրանք անգին են։ Ամերիկացի միլիարդատերերը նամականիշներ, կտակարաններ, պաստառներ, մետաղադրամներ են հավաքում, իսկ մեկ ուրիշն էլ սիրում է բեռնատարներ վարել անհարթ ճամփաներով, ինչպես Գերի Մեյգնեսը, ով նույնպես հին ավտոմեքենաների հավաքածու ունի։ -0- Համաշխարհային ավիաընկերությունները վերանայում են ԱՄՆ իրականացվող չվերթերի անձնակազմերի անդամների ցանկը Իրաքի, Իրանի, Եմենի, Լիբիայի, Սիրիայի, Սոմալիի, Սուդանի քաղաքացիների մուտքի արգելքի մասին հրամանի պատճառով։


text: Նոր Կյանք. տնօրենն ընդդեմ գյուղապետի | ՍիվիլՆեթ Արարատի մարզի Նոր Կյանք գյուղում շուրջ մեկ ամիս պաշտոնավարող գյուղապետ Գարիկ Սարգսյանի «պաշտոնական դիրքի չարաշահման» վերաբերյալ գյուղի բնակիչ Մարինե Ամիրյանը բաց նամակ էր գրել, որում նշվում է, թե գյուղապետը փորձում է աշխատանքից հեռացնել գյուղի մանկապարտեզի աշխատակիցներին՝ իր թիմի անդամներին աշխատանքի տեղավորելու նպատակով։ Գյուղապետը պնդում է՝ մանկապարտեզում տարիներ ի վեր դրամական միջոցների անհամապատասխան ծախսեր են կատարվել։ © Նյութի հեղինակային իրավունքները պատկանում են Սիվիլիթաս հիմնադրամին: ՍիվիլՆեթի խմբագրական քաղաքականության համաձայն` արգելվում է օգտագործել ՍիվիլՆեթի նյութերը առանց պատշաճ հղման, ներբեռնել եւ այլ օնլայն հարթակից վերբեռնել ՍիվիլՆեթի պատրաստած եւ տարբերանշանը կրող տեսանյութերը` առանց համապատասխան համաձայնության: © Copyright of this report belongs to the Civilitas Foundation. In accordance with the editorial policy of CivilNet (the media project of the Civilitas Foundation), materials may not be reproduced, distributed, transmitted, displayed, published or broadcast without the prior consent of CivilNet. You may not alter or remove any trademark, copyright or other notice from copies of the content. 374 | 0


text: «Ժառանգություն» կուսակցության նախագահն ու ՀՀ-ում Ֆրանսիայի դեսպանը քննարկել են հրատապ հարցեր 18:01 03 Օգոստոսի 2007 ԵՐԵՎԱՆ, 3 օգոստոսի./Նովոստի-Արմենիա/. «Ժառանգություն» ընդդիմադիր կուսակցության նախագահ Րաֆֆի Հովհաննիսյանը հինգգշաբթի հանդիպել է ՀՀ-ում Ֆրանսիայի դեսպան Սերժ Սմեսովի հետ։ Ինչպես «Նովոստի-Արմենիա» գործակալությանը հայտնեցին կուսակցության մամուլի գրասենյակից, հանդիպման ընթացքում զրուցակիցները կարծիքներ են փոխանակել Հայաստանի միջազգային հարաբերությունների եւ ներքաղաքական մարտահրավերների, ինչպես նաեւ Լեռնային Ղարաբաղի ազատության ուղու վերաբերյալ։ Հովհաննիսյանն ու Սմեսովը քննարկել են նաեւ Հայաստան-Ֆրանսիա փոխառնչություններին վերաբերող հարցեր։ «Ժառանգություն» կուսակցությունը հիմնադրվել է 2002թ., այն հարում է ազգային- ազատական ուղղությանը։ «Ժառանգություն» կուսակցությանը անդամակցում են շուրջ հինգ հազար մարդ։ 2007թ. մայիսի 12-ին կայացած խորհրդարանական ընտրությունների արդյունքում կուսակցությունը ստացավ պատգամավորական 7 մանդատ։--0--


text: Բարսելոնայի արգենտինացի հարձակվող Լիոնել Մեսին սահմանել է Իսպանիայի առաջնությունների նոր ռեկորդ, հաղորդում է Marca-ն: Օսասունայի հետ խաղում Մեսսին խփեց չորս գնդակ: Նա 11 հանդիպում անընդմեջ խաղադաշտից չի հեռացել առանց գնդակ խփելու: Հիմա Մեսսին դարձավ բաձարցակ ռեկորդի հեղինակ, միչեւ Մեսսիի ռեկորդը, այդ ռեկերդ պատկանում էր կրկին Բարսային ֆուտբոլիստներին` բրազիլիացի Ռոնալդոին եւ Մարիանո Մարտինային: Նրանց հաջողվել էր 10 խաղ անընդմեջ դառնալ գոլի հեղինակ: Գոլային շարքը Մեսսին սկսել է 2012թ. նոյեմբերի 11-ին.


text: Երեւանում շատերին է մտահոգել վրացական գազատարի վաճառքը. Ռադիոդիտարկում 14:18 18 Օգոստոսի 2010 Երեւանում զգուշանում են, որ եթե վրացական իշխանությունները որոշեն վաճառել Ռուսաստանից Հայաստան անցնող գազատարը, ապա այն ձեռք կբերի Ադրբեջանը։ Թբիլիսին հասկանալի պատճառներով գազամուղը Մոսկվային չի վաճառի՝ չնայած ակնհայտ է «Գազպրոմ»-ի հետաքրքրությունը խողովակի հանդեպ, որով ռուսական գազ է մատակարարվում Հայաստան՝ Հարավային Կովկասում Մոսկվայի միակ անվերապահորեն ռազմավարական գործընկերոջը։ Այդուհանդերձ, վրացի վերլուծաբանները չեն բացառում, որ Ռուսաստանը կփորձի գազամուղը ձեռք բերել երրորդ անձի միջոցով։ Այնուհանդերձ, Երեւանում քչերն են կասկածում, որ գլխավոր առուծախը տեղի կունենա Ադրբեջանի, Թուրքիայի եւ Հայաստանի միջեւ։ Հայերը վստահ են, որ Ադրբեջանը, որը վերահսկում է Վրաստանի գազային հատվածի զգալի մասը, պատրաստ է ոչ քիչ գումար ներդնել գազամուղի համար՝ ոչ միայն տնտեսական նկատառումներից ելնելով, այլ նաեւ Լեռնային Ղարաբաղի հակադրության շուրջ Երեւանի վրա ճնշում գործադրելու եւս մեկ լծակ ձեռք բերելու նպատակով։ Եթե Բաքուն կարողանա ազդել դեպի Հայաստան եկող ռուսական գազի վրա, Ադրբեջանի շրջափակումն ամբողջական կդառնա։ Այս նույն նպատակը կիրականացվի, եթե գազամուղը գնի Թուրքիան, որը լիովին աջակցում է Բաքվին Հայաստանի հետ ունեցած վիճաբանության մեջ։


text: Հայաստանը՝ բարենպաստ ու գրավիչ երկիր Զբոսաշրջային ներուժի բացահայտման նոր հնարավորություններ Որպեսզի դիվերսիֆիկացվի Հայաստանի զբոսաշրջային արդյունքը, այն ապակենտրոնացվի դեպի մարզեր, զարգանան մարդկային ռեսուրսները եւ երկիրը իր զբոսաշրջային առաջարկով դառնա առավել գրավիչ, ընդունվել է 2017—2020 թթ. զբոսաշրջության զարգացման հայեցակարգ, որով սահմանվել են ոլորտի նպատակներն ու խնդիրները։ Պետական քաղաքականության նպատակի իրականացման համար անհրաժեշտ է լուծել մի շարք խնդիրներ, որոնք երեկ լրագրողների հետ հանդիպմանը մանրամասնորեն ներկայացրեց ՀՀ տնտեսական զարգացման եւ ներդրումների նախարարության զբոսաշրջության պետական կոմիտեի նախագահ Զարմինե Զեյթունցյանը։ Նա նախ ներկայացրեց կոմիտեի՝ արդեն կատարած աշխատանքները եւ ամփոփեց ոլորտի տարեկան արդյունքները։ Ըստ ՀՀ սահմանային էլեկտրոնային կառավարման տեղեկատվական համակարգով ստացված տվյալների՝ 2016թ. հունվար—դեկտեմբերին Հայաստան կատարած ընդհանուր այցելությունների թիվը կազմել է 2.867.008, որից զբոսաշրջային այցելությունների թիվը եղել է 1.259.657, որը 2015—ի նույն ժամանակաշրջանի համեմատ աճել է 5,7 տոկոսով։ 2016թ. այցելութունների աճը հիմնականում պայմանավորված է եղել հետեւյալ երկրներից ժամանած զբոսաշրջային հոսքերով՝ ՌԴ, Իրան, ԱՄԷ, Չինաստան, Խորվաթիա, Չեխիա, Գերմանիա, Կոլումբիա, Նիդերլանդներ, Ֆիլիպիններ, Իսպանիա, Ինդոնեզիա եւ Թուրքիա։ Զբոսաշրջային այցելությունների ամենամեծ աճն արձանագրվել է Իրանից՝ շուրջ 30 տոկոս։ Եթե 2015թ. 6 տոկոսով նվազել էր ՌԴ—ից ժամանող զբոսաշրջիկների թիվը, ապա նախորդ տարի այցելությունները որոշակիորեն վերականգնվել են եւ աճել է 2,3 տոկոսով։ Աճ է արձանագրվել նաեւ ներքին զբոսաշրջության ոլորտում, եւ նախորդ տարվա 9 ամսվա տվյալներով արձանագրվել է 11 տոկոս աճ, որում մեծ է եղել սոցփաթեթներով ճանապարհորդելու գործոնը։ 2015թ. նվազել է նաեւ ներգնա զբոսաշրջային այցելությունների թիվը, ինչը պայմանավորված է եղել ՌԴ—ից եւ Վրաստանից այցելությունների նվազմամբ՝ պայմանավորված տնտեսական տարածաշրջանային խնդիրներով եւ ռուսական ռուբլու արժեզրկմամբ։ ՌԴ—ից եւ Վրաստանից Հայաստան զբոսաշրջային այցելությունները, 2013թ. իրականացրած վիճակագրական տվյալների համաձայն, կազմում են ընդհանուր այցելությունների 45 եւ 25 տոկոսը։ Զարմինե Զեյթունցյանը, կարեւորելով զբոսաշրջության ոլորտը երկրի տնտեսության կայունության, բարեկեցության, համայնքային եւ տնտեսական համաչափ զարգացման, մշակութային ինքնության արտահայտման, ավանդույթների վերհանման եւ պահպանման տեսանկյունից, նշեց, որ կոմիտեի գործունեության հիմնական ուղղվածությունները լինելու են հենց ոլորտի համակարգումը, իրականացվող բոլոր ծրագրերի կենտրոնացումը, ներդրումների համար նպաստավոր պայմանների ստեղծումը եւ այլն։ «ՀՀ վարչապետի եւ կառավարության անդամների՝ մարզեր կատարած այցից հետո մեծ աշխուժություն է նկատվել մարզերում։ Հաճախակի հանդիպումներ ենք ունենում համայնքապետերի, մարզերից եկած բնակիչների հետ, ովքեր բավական հետաքրքիր բիզնես նախագծեր եւ տնտեսության զարգացման ծրագրեր են ներկայացնում։ Մենք էլ ենք ոգեշնչված հատկապես ՀՀ վարչապետի այն խոսքերից, որ ծրագիրը ներկայացնելիս հնչեցրեց. «Ուզում եմ տեսնել ձեր երազանքը»։ Ուստի մեր հայեցակարգի մեջ փորձել ենք ներկայացնել զբոսաշրջության զարգացման կամ մեր երազանքը»,–նշեց Զարմինե Զեյթունցյանը։ Նրա տեղեկացմամբ, որպեսզի հնարավոր լինի կանխորոշել ոլորտի գերակա խնդիրները, անհրաժեշտ է քննարկել եւ ուսումնասիրել նախ ոլորտում առկա այն բոլոր խոչընդոտները, որոնք նպաստավոր պայմաններ չեն ստեղծում ոլորտի ներուժի ներհանման եւ հետագա զարգացման համար։ Ախտորոշելով այդ բոլոր արդի խնդիրները, ըստ կոմիտեի նախագահի, մշակվել են այն առաջնահերթությունները, որոնք ներառված են հայեցակարգում։ «Նախ եւ առաջ պետք է ամրապնդենք եւ շարունակենք բարձրացնել Հայաստանի եւ հայկական զբոսաշրջային արդյունքի մրցունակությունը, Հայաստանի ճանաչելիությունը համաշխարհային հարթակներում եւ թիրախային շուկաներում։ Անհրաժեշտ է Հայաստանը ներկայացնել ոչ թե որպես պատերազմող եւ կոնֆլիկտային գոտում գտնվող երկիր, այլ՝ որպես կայուն, ապահով, ձեռնարկատիրության ներդրումների եւ զբոսաշրջության համար բարենպաստ եւ գրավիչ երկիր»,–ասաց Զարմինե Զեյթունցյանը։ Ըստ հայեցակարգի, առաջնայնորեն պետք է լուծել նաեւ հետեւյալ խնդիրները՝ դիվերսիֆիկացնել հայկական զբոսաշրջային արդյունքը, ուղղությունները եւ շուկաները, ապակենտրոնացնել տուրիզմը դեպի մարզեր՝ տարածքային համաչափ զարգացում ապահովելու համար, բարելավել համաշխարհային շուկային Հայաստանի հասանելիությունը՝ տրանսպորտային հասանելիության մուտք—ելքի մատչելիության բարձրացման միջոցով, զարգացնել մարդկային ռեսուրսները՝ շարունակաբար բարձրացնելով ծառայությունների որակը, բարելավել եւ զարգացնել ենթակառուցվածքները։ Ըստ Զարմինե Զեյթունցյանի, Հայաստանի մեծ թվով գյուղական համայնքներ օժտված են տուրիզմի համար հետաքրքրություն ներկայացնող օբյեկտներով, որոնք ոչ միայն աշխարհի, այլեւ նույնիսկ Հայաստանի համար դեռես մնում են չբացահայտված։ Ուստի պետք է կարողանանք ստեղծել այնպիսի մեխանիզմներ, որ ցանկացած համայնք կարողանա օգուտ քաղել զբոսաշրջիկից։ «Ես այդ ճանապարհով եմ տեսնում զբոսաշրջության զարգացումը։ Զբոսաշրջիկն իր գումարը միայն հյուրանոցում կամ ռեստորանում չպետք է ծախսի։ Գյուղական տուրիզմի, էկոտուրիզմի, հայկական ավանդույթների ներկայացմամբ կհասնենք լուրջ հաջողությունների»,–վստահեցրեց բանախոսը։ Նա խնդիր է համարում նաեւ ենթակառուցվածքների բացակայությունը, ճանապարհների ոչ բարվոք վիճակը, հանրային զուգարանների բացակայությունը, փակ սահմաններ ունենալը. «Այսօր ավելանում է չվերթների քանակը, վարչապետը դիմել է 67 ավիաընկերությունների եւ հրավիրել Հայաստան, որդեգրել ենք «Բաց երկնքի» քաղաքականությունը, եւ կարծում եմ, որ այս ամենը կբերի դրական արդյունքների։ Պարզապես անհրաժեշտ է ճիշտ փաթեթավորել ու ներկայացնել մեր երկիրը»։ Որպես առաջնահերթություն է դիտարկվում նաեւ ոլորտի ամբողջական վիճակագրության, որակյալ հետազոտությունների, ուսումնասիրությունների եւ վերլուծությունների իրականացումը՝ ի նպաստ պետական քաղաքականության արդյունավետ մշակման եւ իրականացման։ Զարմինե Զեյթունցյանը կարեւորեց նաեւ միջազգային համագործակցության ամրապնդումն ու շարունակականությունը եւ մասնավոր հատվածը ներկայացնող կազմակերպությունների գործունեությունը։ Նա համոզված է, որ մեր երկիրն ունի այն ամենը, ինչն անհրաժեշտ է Հայաստանը զբոսաշրջության համար գրավիչ դարձնելու համար։ Ճանապարհային ուղեցույցների մշակումը եւս ոլորտի առաջնային խնդիրներից է։ Միջազգային կազմակերպություններից մեկի աջակցությամբ մշակվել են հատուկ ուղեցույցներ եւ արդեն դրվել են շրջանառության մեջ։ «Գարնանից կտեղադրենք զբոսաշրջային ավտոբուսների համար անվճար կայանատեղիների նշաններ, նշագծվել են այն բոլոր վայրերը, որտեղ կարող են կայանվել բոլոր զբոսաշրջային ավտոբուսները»,–նշեց Զարմինե Զեյթունցյանը։ Ոլորտի շուրջ կատարած իր նկատառումներից բացի, նա խոսեց այս եռամսյակում կոմիտեի կողմից իրականացված աշխատանքների մասին։ Ուժեղացվել է մարքեթինգային քաղաքականությունը։ Միայն Իրանում կազմակերպվել է 4 ցուցահանդես՝ Սպահանում, Թեհրանում, Ուրմիայում, Թավրիզում, ձեռք են բերվել պայմանավորվածություններ տուր օպերատորների եւ լրագրողների հետ ճանաչողական այցով Հայաստան ժամանելու վերաբերյալ. «Իրանը կարեւոր շուկա է մեզ համար, եւ միայն այս տարի Իրանն ապահովել է մեր զբոսաշրջային աճի 30 տոկոսը։ Ձեռք է բերվել նաեւ պայմանավորվածություն՝ Իրանում Հայաստանի վերաբերյալ տեղեկատվական կենտրոն բացելու ուղղությամբ։ Շատ կարեւոր է ռազմավարական ծրագրերի մշակումը, առանց որոնց գործողությունները կկրեն քաոսային բնույթ։ Այս երեք ամիսների ընթացքում մշակել ենք նաեւ թիրախային շուկաներ՝ յուրաքանչյուր երկրի համար մշակելով հատուկ խթանման ծրագրեր»։ Ինչ վերաբերում է սոցփաթեթների գործունեության համակարգմանը, ապա Զարմինե Զեյթունցյանը նշեց, որ այս ուղղությամբ իրականացվել են որոշ միջոցառումներ սոցփաթեթների սպասարկման ոլորտը առավել արդյունավետ դարձնելու համար։ Բարելավվել է նաեւ առանց վիզայի կամ հեշտացված սահմանային կետերի անցման ռեժիմը եւ, ըստ Զարմինե Զեյթունցյանի, մոտ 60 երկրների հետ գործում է դյուրացված ռեժիմ։ Այժմ բանակցությունների ընթացքում է նաեւ Արաբական ծոցի երկրների հետ վիզայի հեշտացման ռեժիմը, որի ուղղությամբ արդեն համաձայնագիր է ստորագրվել։ Չինաստանի քաղաքացիների համար եւս սահմանային անցման կետերում վիզա ստանալու հնարավորություն է ստեղծվել։ Սկսել են ծրագրեր իրականացվել նաեւ կրոնական տուրիզմի զարգացման ուղղությամբ. «Մենք չեն կարողանում մեր ունեցած զբոսաշրջային արդյունքը ճիշտ ներկայացնել։ Պետք է պատրաստենք այնպիսի փաթեթներ, որոնք կներառեն, մասնավորապես, էկոտուրիզմն ու կրոնական տուրիզմը։ Ստեղծվել է նաեւ տվյալների բազա եւ մարզկենտրոններին հանձնարարվել է զբոսաշրջային տեղեկատվական շտեմարան ստեղծել, եւ որպես պիլոտ ընտրվել է Վանաձորը։ Այս տվյալների բազան հասանելի կդառնա նաեւ տուրօպերատորներին եւ հանրությանը՝ տեղեկանալու տվյալ վայրի զբոսաշրջային հետաքրքրություններին»։ Լուսինե ՆԱԶԱՐՅԱՆ 11-02-2017


text: Հայերը Ֆրանսիայում |Ուշադրություն, այս հոդվածը կամ հոդվածի բաժինը փաստերի եւ տեղեկությունների ճշտման կարիք ունի։ Քննարկման էջում պետք է լրացուցիչ բացատրություններ լինեն |Ուշադրություն, այս հոդվածն աղբյուրների կարիք ունի։ Դուք կարող եք օգնել նախագծին՝ գտնելով բերված տեղեկությունների հաստատումը վստահելի աղբյուրներում եւ ավելացնելով այդ աղբյուրներին հղումները հոդվածին։ Անհիմն հղումները ենթակա են հեռացման։ |Ֆրանսիահայեր| |Ֆրանսիայի դրոշը| |Ընդհանուր քանակ| 800.000 |Բնակեցում| |Լեզու(ներ)| |Հայերեն, ֆրանսերեն| |Հավատք(ներ)| |Հայ Առաքելական եկեղեցի, Հայ Կաթոլիկ եկեղեցի, Հայ Ավետարանական եկեղեցի| Առաջին հայերը Ֆրանսիայում հաստատվել են վաղ միջնադարում՝ 6-րդ դարում։ Նրանց թիվը աստիճանաբար ավելացել է հատկապես Կիլիկիայի հայկական պետության անկումից (XIV դար) հետո, ապա՝ XV-XVI դարերում, երբ հայկական փոքրաթիվ գաղութներ հիմնվեցին Մարսելում, Փարիզում եւ մի քանի այլ քաղաքներում։ Հայերը Ֆրանսիայում բնակվում են հիմնականում Փարիզ, Մարսել, Վերսալ, Լիոն, Նիցցա, Պուատիե, Լա Ռոշել, Բորդո, Սեն Շամոն, Վիեն, Վալանս եւ այլ քաղաքներում։ Սրանք Ֆրանսիայի ամենահայաշատ քաղաքներն են, որտեղ հայերը հայտնվել են դեռ վաղ միջնադարում։ Աղբյուրները հիշատակում են Սիմոն եպիսկոպոսին, ով 591 թ.-ին հյուրընկալել է Տուր քաղաքի մայր եկեղեցում։ Ֆրանսիացիների եւ հայերի միջեւ ռազմական եւ առեւտրական հարաբերությունները զարգացել են 11-14-րդ դդ.-ում՝ խաչակրաց արշավանքների եւ Կիլիկյան հայկական թագավորության ժամանակաշրջանում՝ մասնավորապես Լուսինյանների օրոք, երբ բազմաթիվ ռազմական, ինչպես նաեւ «ամուսնական դաշինքներ» են կնքվել հայ եւ ֆրանկ ազնվականների միջեւ։ Ֆրանսահայ համայնքը մասնավորապես ստվարացավ, երբ Մեծ եղեռնից փրկված արեւմտահայ գաղթականների հազարավոր ընտանիքներ եւ որբեր հաստատվեցին Ֆրանսիայում։ Եվ պատահական չէ, որ Ֆրանսիայում մեծ թիվ են կազմում Ցեղասպանության զոհերի հիշատակին նվիրված հուշարձանները։ 2003 թ.-ի ապրիլի 24-ին Փարիզի կենտրոնում տեղադրվեց Դավիթ Երեւանցու՝ Կոմիտասի 4-մետրանոց բրոնզե արձանը՝ «Երգահան Կոմիտասի եւ 1915 թ.-ին Օսմանյան կայսրությունում իրականացված 20-րդ դարի առաջին ցեղասպանության զոհ 1.5 միլիոն հայերի հիշատակին» մակագրությամբ։ Ներկայումս Ֆրանսիայում ապրող հայերի թիվը 900 հազար է։ Ֆրանսահայ համայնքի ձեւավորումից ի վեր ստեղծվել են բազում դպրոց-վարժարաններ, հասարակական, բարեգործական եւ մշակութային կազմակերպություններ, որոնք հայապահպանության յուրահատուկ կենտրոններ են։ Այս առումով անգնահատելի դեր ունեն Համազգային ամենօրյա վարժարանը, Հայ բարեգործական ընդհանուր միության Ֆրանսիայի մասնաճյուղը, «Ազնավուրը Հայաստանին» բարեգործական կազմակերպությունը եւ այլն։ Ֆրանսիայի շատ քաղաքներում փողոցները կրում են Հայաստանի աշխարհագրական վայրերի եւ նշանավոր հայերի անուններ։ Օրինակ՝ Լիոնում կա Հայաստան անունով, Վալանսում՝ Երեւան անունով փողոցներ եւ այլն։ Մեծ թիվ են կազմում նաեւ Ֆրանսիայի եւ Հայաստանի քույր քաղաքները, ինչպիսիք են Փարիզն ու Երեւանը, Բանյոն ու Վանաձորը, Վալանսն ու Իջեւանը եւ այլն։ Տես նաեւ[խմբագրել | խմբագրել կոդը]


text: Վարդան Հարությունյան. «Եթե մարդիկ ինքնաթիռի արկից չեն վախեցել, իշխանավորներից հաստատ չեն վախենա»Փետրվարի 23, 2017 14:45 Ժողովուրդն է որոշելու։ Տեղի կունենա «Օհանյան–Րաֆֆի–Օսկանյան» դաշինքի համաժողովըՓետրվարի 23, 2017 13:16 Փետրվարի 25–ին՝ ժամը 14։00–ին։ Իսրայելի վարչապետը Թուրքիային կոչ է անում նոր երկխոսություն սկսել Իսրայելի վարչապետ Բենիամին Նաթանյահուն իսրայելական «Jerusalem Post» թերթին տված հարցազրույցում անդրադարձել է թուրք-իսրայելական հարաբերությունների կարգավորմանը` ջերմ ուղերձներ հղելով Թուրքիային. «Օգտակար երկխոսություն սկսելը համապատասխանում է երկու երկրների շահերին: Թե՛ Իսրայելը, թե՛ Թուրքիան սահման ունեն Սիրիայի հետ: Ես հավատում եմ, որ երկու երկրներն էլ խաղաղություն ու կայունություն են ցանկանում Սիրիայում: Գոյություն ունեն նաեւ այլ ընդհանուր շահեր: Կարծում եմ, որ պետք է գտնել վատթարացած հարաբերությունների կարգավորման ուղին եւ սկսել նոր շահավետ երկխոսություն` մեր շահերին համապատասխան»:


text: ԹԵՄԱԿԱՆ ԽՈՐՀՈՒՐԴ / Ն.Ջ. ՀԱՅՈՑ ԳԵՐԵԶՄԱՆԱՏԱՆ ԲԱՐԵԶԱՐԴՄԱՆ ՄԱՐՄԻՆ Նոր Ջուղայի Հայոց Գերեզմանատան Բարեզարդման Մարմինը համարւում է Թեմական Խորհրդի ենթակայ մարմին եւ բաղկացած է 5 կամ 7 հոգուց, ովքեր նշանակւում են Թեմական Խորհրդի կողմից երկու տարւայ ժամանակաշրջանի համար։ Գերեզմանատան Բարեզարդման Մարմնի պարտականութիւններն են հսկել Ն.Ջ. Հայոց Գերեզմանատան շրջապատի բարեզարդմանն ու մաքրութեանը, կարգաւորել ննջեցեալների թաղման աշխատանքներն ու վերահսկել այցելուների երթեւեկութիւնը։


text: «Ես ձեզ հետ եմ բոլոր օրերում՝ մինչեւ աշխարհի վախճանը» (ՄԱՏԹ. 28։20)։ 1. ա) Համառոտակի պատմիր ցորենի եւ որոմների առակը։ բ) Հիսուսն ինչպե՞ս է բացատրում առակը։ ԹԱԳԱՎՈՐՈՒԹՅԱՆ վերաբերյալ Հիսուսի առակներից մեկում հողագործը ցորենի լավ սերմ է ցանում իր արտում։ Հետո գալիս է թշնամին եւ այդ արտում որոմ ցանում։ Որոմը սկսում է ցորենի հետ աճել։ Հողագործը իր ծառաներին կարգադրում է. «Թողեք, որ երկուսն էլ միասին աճեն մինչեւ հնձի ժամանակը»։ Հնձի ժամանակ որոմներին ոչնչացնում են եւ ցորենը հավաքում։ Հիսուսն ինքն էլ բացատրում է առակը (կարդա՛ Մատթեոս 13։24–30, 37–43)։ Ի՞նչ է նշանակում այս առակը (տե՛ս «Ցորենը եւ որոմները» աղյուսակը)։ 2. ա) Ի՞նչ կարող ենք իմանալ ցորենի եւ որոմների առակի միջոցով։ բ) Առակի ո՞ր հատվածն ենք քննելու։ 2 Ցորենի եւ որոմների առակի միջոցով կարող ենք իմանալ, թե Տերը՝ Հիսուսը, երբ եւ ինչպես է մարդկանց միջից հավաքում ողջ ցորեն դասակարգին՝ օծյալ քրիստոնյաներին, ովքեր իր հետ իշխելու են իր Թագավորությունում։ Ցանքը սկսվեց 33թ. Պենտեկոստեին։ Ցորենի հավաքումը ավարտվելու է այն ժամանակ, երբ այս համակարգի վերջում ապրող օծյալները ստանան իրենց վերջնական կնիքը եւ հետո վերցվեն երկինք (Մատթ. 24։31; Հայտն. 7։1–4)։ Ինչպես որ լեռան վրա գտնվող դիտարանից է լայն տեսահորիզոն բացվում, այնպես էլ այս առակը հնարավորություն է տալիս տեսնելու այն իրադարձությունների զարգացումը, որոնք տեղի են ունենում մոտ 2000 տարի ընդգրկող ժամանակահատվածում։ Ի՞նչ զարգացումներ ենք տեսնում Թագավորության հետ կապված։ Առակում խոսվում է ցանքի, աճի եւ հնձի ժամանակների մասին։ Այս հոդվածում կկենտրոնանանք հնձի ժամանակի վրա *։ ՀԻՍՈՒՍԻ ՀՈԳԱԾՈՒԹՅԱՆ ՆԵՐՔՈ 3. ա) Ի՞նչ տեղի ունեցավ առաջին դարից հետո։ բ) Ի՞նչ հարց տրվեց Մատթեոս 13։28-ում եւ ո՞ւմ կողմից (տե՛ս նաեւ ծանոթագրությունը)։ 3 Երկրորդ դարի սկզբում արտում՝ աշխարհում, «երեւացին.... որոմները»՝ կեղծ քրիստոնյաները (Մատթ. 13։26)։ Արդեն չորրորդ դարում որոմանման քրիստոնյաները թվով մեծապես գերազանցում էին օծյալ քրիստոնյաներին։ Հիշենք, որ առակում ծառաները տիրոջից որոմները քաղհանելու թույլտվություն խնդրեցին * (Մատթ. 13։28)։ Ի՞նչ պատասխանեց տերը։ 4. ա) Ի՞նչ է երեւում Տիրոջ՝ Հիսուսի կարգադրությունից։ բ) Ե՞րբ ցորեն դասակարգը սկսեց նշմարվել։ 4 Տերը, այսինքն՝ Հիսուսը, ասաց. «Թողեք, որ երկուսն էլ միասին աճեն մինչեւ հնձի ժամանակը»։ Այս կարգադրությունից երեւում է, որ առաջին դարից մինչեւ մեր օրերը երկրի վրա միշտ եղել են ցորենանման քրիստոնյաներ։ Այս եզրակացությունը հաստատվում է այն խոսքերով, որոնք հետագայում Հիսուսն ասաց իր աշակերտներին. «Ես ձեզ հետ եմ բոլոր օրերում՝ մինչեւ աշխարհի վախճանը» (Մատթ. 28։20)։ Հետեւաբար Հիսուսը պաշտպանելու էր օծյալ քրիստոնյաներին բոլոր օրերում ընդհուպ մինչեւ վերջի ժամանակը։ Քանի որ որոմանման քրիստոնյաները նրանց հետ էին աճելու, մենք միանշանակ չենք կարող ասել, թե այդ երկար ժամանակահատվածում ովքեր են մտել ցորեն դասակարգի մեջ։ Այնուամենայնիվ, հնձի ժամանակից մի քանի տասնամյակ առաջ ցորեն դասակարգը սկսեց նշմարվել։ Ինչպե՞ս դա տեղի ունեցավ։ ՊԱՏԳԱՄԱԲԵՐԸ «ՀԱՐԹՈՒՄ Է ՃԱՆԱՊԱՐՀԸ» 5. Առաջին դարում ինչպե՞ս կատարվեց Մաղաքիայի մարգարեությունը։ 5 Այն բանից դարեր առաջ, երբ Հիսուսը պատմեց ցորենի ու որոմների առակը, Եհովան Մաղաքիա մարգարեի միջոցով կանխագուշակեց իրադարձություններ, որոնք արտացոլված են այս առակում (կարդա՛ Մաղաքիա 3։1–4)։ Հովհաննես Մկրտիչը այն «պատգամաբերն էր, որը հարթեց ճանապարհը» (Մատթ. 11։10, 11)։ Երբ նա սկսեց գործել 29թ.-ին, Իսրայել ազգի դատաստանի ժամը մոտեցել էր։ Մյուս պատգամաբերը Հիսուսն էր։ Նա երկու անգամ մաքրեց Երուսաղեմի տաճարը՝ առաջին անգամ՝ իր ծառայության սկզբում, երկրորդ անգամ՝ ծառայության վերջում (Մատթ. 21։12, 13; Հովհ. 2։14–17)։ Ուստի Հիսուսի կողմից մաքրման աշխատանքները տեւել են մի որոշ ժամանակ։ 6. ա) Ո՞րն է Մաղաքիայի մարգարեության ավելի մեծ կատարումը։ բ) Ե՞րբ է Հիսուսը ստուգել հոգեւոր տաճարը (տե՛ս նաեւ ծանոթագրությունը)։ 6 Ո՞րն է Մաղաքիայի մարգարեության ավելի մեծ կատարումը։ 1914թ.-ից տասնամյակներ առաջ Չարլզ Ռասելը եւ նրա մտերիմ ընկերները անում էին այնպիսի գործ, որն անում էր Հովհաննես Մկրտիչը։ Այդ կարեւոր գործը ներառում էր աստվածաշնչյան ճշմարտությունները վերականգնելը։ Աստվածաշունչ ուսումնասիրողները սովորեցնում էին, թե որն է Քրիստոսի քավիչ զոհի իրական իմաստը, մերկացնում էին կրակե դժոխքի մասին սուտը եւ հռչակում, որ շուտով հեթանոսների ժամանակները ավարտվելու են։ Բայց այդ ժամանակ բազմաթիվ կրոնական խմբեր պնդում էին, որ Քրիստոսի հետեւորդներ են։ Ուստի կարեւոր հարց առաջացավ. «Այդ խմբերից ո՞րն է ցորենը»։ Հարցի պատասխանը տրվեց, երբ Հիսուսը 1914թ.-ին սկսեց ստուգել հոգեւոր տաճարը։ Ստուգումն ու մաքրումը ընդգրկեցին մի ժամանակամիջոց՝ 1914-ից մինչեւ 1919-ի առաջին կեսը *։ ՍՏՈՒԳՄԱՆ ԵՎ ՄԱՔՐՄԱՆ ՏԱՐԻՆԵՐ 7. Ի՞նչ հայտնաբերեց Հիսուսը, երբ 1914թ.-ին սկսեց ստուգումը։ 7 Ի՞նչ հայտնաբերեց Հիսուսը, երբ սկսեց ստուգել։ Նա հայտնաբերեց Աստվածաշունչ ուսումնասիրողների մի փոքր խումբ, որը ավելի քան երեսուն տարի իր ուժերն ու միջոցները չէր խնայել քարոզչության համար *։ Որքա՜ն էին հավանաբար ուրախացել Հիսուսն ու հրեշտակները՝ տեսնելով, որ ցորենի ամուր ցողունները, որոնք համեմատաբար սակավաթիվ էին, չեն խեղդվել Սատանայի ցանած որոմների ճնշման տակ։ Բայց «Ղեւիի որդիներին»՝ օծյալներին, «մաքրելու» կարիք եղավ (Մաղ. 3։2, 3; 1 Պետ. 4։17)։ Ինչո՞ւ։ 8. Ի՞նչ եղավ 1914թ.-ից հետո։ 8 1914թ. վերջերին Աստվածաշունչ ուսումնասիրողներից ոմանք վհատվեցին, որովհետեւ այդ տարի երկինք չգնացին։ 1915–1916թթ.-ին դրսից եկող հակառակությունը դանդաղեցրեց քարոզչական գործը։ Ավելին, հակառակություն եղավ նաեւ կազմակերպության ներսից այն բանից հետո, երբ 1916թ. հոկտեմբերին եղբայր Ռասելը մահացավ։ «Աստվածաշնչի եւ թերթիկի Դիտարան ընկերության» յոթ տնօրեններից չորսը ընդդիմացան այն որոշմանը, որ եղբայր Ռադերֆորդը առաջնորդություն վերցնի։ Նրանք փորձեցին բաժանում մտցնել եղբայրների միջեւ, բայց 1917թ. օգոստոսին թողեցին Բեթելը, ինչը, իրոք, մաքրում էր։ Բացի այդ, Աստվածաշունչ ուսումնասիրողներից ոմանք վախեցան մարդկանցից։ Բայց որպես խումբ՝ Աստվածաշունչ ուսումնասիրողները պատրաստակամորեն արձագանքեցին Հիսուսի կողմից կատարվող մաքրման աշխատանքներին եւ արեցին անհրաժեշտ փոփոխությունները։ Հիսուսը նրանց համարեց ցորենանման՝ ճշմարիտ քրիստոնյաներ, իսկ կեղծ քրիստոնյաներին մերժեց։ Նա մերժեց նաեւ քրիստոնեական աշխարհի եկեղեցիների անդամներին (Մաղ. 3։5; 2 Տիմոթ. 2։19)։ Ի՞նչ եղավ հետո։ Այս հարցին պատասխանելու համար վերադառնանք ցորենի եւ որոմների առակին։ Ի՞ՆՉ Է ՏԵՂԻ ՈՒՆԵՆՈՒՄ «ՀՆՁԻ ԺԱՄԱՆԱԿ» 9, 10. ա) Ի՞նչ ենք քննելու հնձի ժամանակի առնչությամբ։ բ) Ո՞րն է առաջին բանը, որ տեղի է ունենում հնձի ժամանակ։ 9 Հիսուսն ասաց. «Հունձը աշխարհի վախճանն է» (Մատթ. 13։39)։ «Հնձի ժամանակը» սկսվեց 1914թ.-ին։ Մենք կքննենք հնձի ժամանակի հետ կապված հինգ բան, որոնց մասին մարգարեացել է Հիսուսը։ 10 Առաջին՝ որոմների հավաքումը։ Հիսուսն ասում է. «Հնձի ժամանակ ես հնձվորներին կասեմ. «Նախ որոմները հավաքեք եւ խուրձ-խուրձ կապեք»»։ 1914թ.-ից հետո հրեշտակները սկսեցին «հավաքել» որոմանման քրիստոնյաներին՝ նրանց առանձնացնելով «թագավորության [օծյալ] որդիներից» (Մատթ. 13։30, 38, 41)։ 11. Մինչեւ այսօր ի՞նչն է ճշմարիտ քրիստոնյաներին տարբերակում կեղծ քրիստոնյաներից։ 11 Հավաքման գործին զուգընթաց ավելի ակնհայտ էր դառնում երկու խմբերի տարբերությունը (Հայտն. 18։1, 4)։ 1919թ.-ին պարզ դարձավ, որ Մեծ Բաբելոնը ընկել է։ Հատկապես ինչո՞վ էին ճշմարիտ քրիստոնյաները տարբերվում կեղծ քրիստոնյաներից։ Քարոզչական գործով։ Աստվածաշունչ ուսումնասիրողների մեջ առաջնորդություն վերցնողները սկսեցին շեշտել Թագավորության քարոզչության գործին անհատապես մասնակցելու կարեւորությունը։ Օրինակ՝ 1919թ.-ին լույս տեսավ «Նրանց, ում գործը վստահված է» գրքույկը (To Whom the Work Is Entrusted)։ Գրքույկը բոլոր օծյալ քրիստոնյաներին հորդորում էր քարոզել տնից տուն։ Այնտեղ գրված էր. «Գործը շատ-շատ է, բայց դա Տիրոջ գործն է, եւ նրա ուժով մենք կանե՛նք այն։ Դու պատիվ ունես մասնակցելու դրան»։ Ինչպիսի՞ն էր արձագանքը։ 1922թ. «Դիտարանում» ասվում է, որ դրանից հետո Աստվածաշունչ ուսումնասիրողները ընդլայնեցին իրենց քարոզչական գործունեությունը։ Շատ չանցած՝ տնից տուն քարոզչությունը դարձավ այս հավատարիմ քրիստոնյաների տարբերակիչ նշանը։ Մինչեւ այսօր դա այդպես է։ 12. Երբվանի՞ց է հավաքվում ցորեն դասակարգը։ 12 Երկրորդ՝ ցորենի հավաքումը։ Հիսուսն իր հրեշտակներին պատվիրեց. «Գնացեք եւ ցորենը հավաքեք իմ ամբարի մեջ» (Մատթ. 13։30)։ 1919թ.-ից սկսած՝ օծյալները հավաքվում են վերականգնված քրիստոնեական ժողովում։ Օծյալների հավաքումը կավարտվի այն ժամանակ, երբ այս համակարգի վերջում ապրող օծյալ քրիստոնյաները ստանան իրենց երկնային պարգեւը (Դան. 7։18, 22, 27)։ 13. Ի՞նչ է ասում Հայտնություն 18։7-ը պոռնկի՝ Մեծ Բաբելոնի (որի մեջ մտնում է նաեւ քրիստոնեական աշխարհը) ներկայիս տրամադրվածության մասին։ 13 Երրորդ՝ լաց լինելը եւ ատամները կրճտացնելը։ Ի՞նչ է լինում այն բանից հետո, երբ հրեշտակները խուրձ-խուրձ կապում են որոմները։ Որոմ դասակարգի մասին Հիսուսն ասում է. «Այնտեղ նրանք լաց կլինեն ու կկրճտացնեն իրենց ատամները» (Մատթ. 13։42)։ Կատարվո՞ւմ են այս խոսքերն այսօր։ Ո՛չ։ Քրիստոնեական աշխարհը, որը պոռնկի մի մասն է կազմում, շարունակում է ինքն իր մասին ասել. «Ես նստած եմ որպես թագուհի, ես այրի չեմ ու երբեք սուգ չեմ տեսնի» (Հայտն. 18։7)։ Այո՛, քրիստոնեական աշխարհը իրեն ղեկավար է զգում եւ նույնիսկ մտածում է, որ «նստած է որպես թագուհի» քաղաքական առաջնորդների վրա՝ որպես խմբի։ Ներկայումս նրանք, ովքեր «որոմներ» են, պարծենո՛ւմ են եւ ոչ թե լաց լինում։ Բայց շուտով ամեն ինչ փոխվելու է։ 14. ա) Ե՞րբ եւ ինչո՞ւ են կեղծ քրիստոնյաները «կրճտացնելու իրենց ատամները»։ բ) Մատթեոս 13։42-ի վերաբերյալ մեր վերաճշտված հասկացողությունը ինչպե՞ս է համապատասխանում Սաղմոս 112։10-ին (տե՛ս ծանոթագրությունը)։ 14 Մեծ նեղության ընթացքում կեղծ կրոնների ոչնչացվելուց հետո դրանց նախկին հետեւորդները թաքնվելու տեղ են փնտրելու, բայց ոչ մի ապահով տեղ չեն գտնելու (Ղուկ. 23։30; Հայտն. 6։15–17)։ Տեսնելով, որ կործանումից խույս տալ հնարավոր չէ՝ նրանք հուսահատությունից լաց են լինելու եւ բարկությունից կրճտացնելու են ատամները։ Այդ մռայլ պահին նրանք «կողբան ու կուրծք կծեծեն», ինչպես որ մարգարեացել է Հիսուսը * (Մատթ. 24։30; Հայտն. 1։7)։ 15. Ի՞նչ է լինելու որոմներին եւ ե՞րբ։ 15 Չորրորդ՝ կրակե հնոցը գցվելը։ Ի՞նչ է լինելու որոմների խրձերին։ Հրեշտակները «կգցեն նրանց կրակե հնոցը» (Մատթ. 13։42)։ Սա վերջնական կործանում է նշանակում։ Կեղծ կրոնական կազմակերպությունների նախկին անդամները ոչնչացվելու են մեծ նեղության վերջին փուլում՝ Արմագեդոնին (Մաղ. 4։1)։ 16, 17. ա) Ո՞րն է այն վերջին իրադարձությունը, որի մասին նշեց Հիսուսը։ բ) Ինչո՞ւ ենք եզրակացնում, որ «շողալը» տեղի է ունենալու ապագայում։ 16 Հինգերորդ՝ արեւի նման շողալը։ Հիսուսը իր մարգարեությունը ավարտում է հետեւյալ խոսքերով. «Այդ ժամանակ արդարները արեւի նման կշողան իրենց Հոր թագավորության մեջ» (Մատթ. 13։43)։ Ե՞րբ եւ որտե՞ղ է դա լինելու։ Այս խոսքերը դեռեւս չեն կատարվել։ Հիսուսը կանխագուշակեց ոչ թե երկրի վրա ներկայումս տեղի ունեցող մի գործունեություն, այլ մի իրադարձություն, որը տեղի է ունենալու ապագայում երկնքում *։ Նման եզրակացություն անելու համար կա երկու պատճառ։ 17 Առաջին՝ քննենք, թե երբ է «շողալը» տեղի ունենալու։ Հիսուսն ասաց. «Այդ ժամանակ արդարները արեւի նման կշողան»։ «Այդ ժամանակ» արտահայտությունը ակներեւաբար վերաբերում է այն իրադարձությանը, որ Հիսուսը նշեց դրանից քիչ առաջ, այն է՝ «որոմները կգցվեն կրակե հնոցը»։ Դա տեղի է ունենալու ապագայում՝ մեծ նեղության վերջին փուլում։ Ուստի օծյալների «շողալը» եւս տեղի է ունենալու այդ ժամանակ։ Երկրորդ՝ որտե՞ղ է «շողալը» տեղի ունենալու։ Հիսուսն ասաց, որ արդարները «կշողան.... թագավորության մեջ»։ Ի՞նչ է սա նշանակում։ Բոլոր հավատարիմ օծյալները, որոնք դեռեւս երկրի վրա կլինեն մեծ նեղության առաջին փուլի ավարտից հետո, արդեն ստացած կլինեն իրենց վերջնական կնիքը։ Դրանից հետո, ինչպես նշում է Հիսուսը մեծ նեղության մասին մարգարեությունում, նրանք կհավաքվեն երկնքում (Մատթ. 24։31)։ Այնտեղ՝ «իրենց Հոր թագավորության մեջ», նրանք կշողան, իսկ Արմագեդոն պատերազմից կարճ ժամանակ անց տեղի կունենա նրանց՝ «հարսի», եւ «Գառան հարսանիքը» (Հայտն. 19։6–9)։ Ի՞ՆՉ ՕԳՈՒՏՆԵՐ ԵՆՔ ՔԱՂՈՒՄ 18, 19. Ցորենի եւ որոմների առակը հասկանալն ի՞նչ օգուտներ է բերում մեզ։ 18 Ի՞նչ օգուտներ ենք քաղում ցորենի եւ որոմների առակի բացատրությունից։ Առաջին՝ խորանում է մեր հասկացողությունը։ Առակից տեսնում ենք մի կարեւոր պատճառ, թե ինչու է Եհովան թույլատրում չարության գոյությունը։ Նա «հանդուրժեց բարկության անոթներին», որպեսզի պատրաստի «ողորմության անոթներին»՝ ցորեն դասակարգին * (Հռոմ. 9։22–24)։ Երկրորդ՝ այն ամրացնում է մեր վստահությունը։ Որքան վերջը մոտենում է, այնքան մեր թշնամիները սաստկացնում են պայքարը մեր դեմ, բայց նրանք «չեն հաղթի» (կարդա՛ Երեմիա 1։19)։ Դարերի ընթացքում Եհովան միշտ պաշտպանել է ցորեն դասակարգին։ Նմանապես այսօր մեր երկնային Հայրը Հիսուսի եւ հրեշտակների միջոցով մեզ հետ կլինի «բոլոր օրերում» (Մատթ. 28։20)։ 19 Երրորդ՝ առակը օգնում է մեզ հասկանալու, թե որն է ցորեն դասակարգը։ Սա շատ կարեւոր է։ Ինչո՞ւ։ Որովհետեւ դրա շնորհիվ մենք կկարողանանք պատասխանել այն հարցին, որը Հիսուսը տվեց վերջին օրերի մասին մարգարեանալիս. «Ո՞վ է այն հավատարիմ եւ իմաստուն ծառան» (Մատթ. 24։45)։ Հաջորդ երկու հոդվածները պատասխանում են այս հարցին։ ^ պարբ. 2 Պարբերություն 2։ [1] Առակի այլ մասերի իմաստները վերհիշելու համար հորդորում ենք կարդալ «Արդարները արեւի նման պայծառ կշողան» հոդվածը «Դիտարանի» 2010թ. մարտի 15-ի համարում։ ^ պարբ. 3 Պարբերություն 3։ [2] Քանի որ Հիսուսի առաքյալները մահացել էին, իսկ երկրի վրա մնացած օծյալները նկարագրվում են որպես ցորեն եւ ոչ թե որպես ծառաներ, կարելի է եզրակացնել, որ առակի ծառաները հրեշտակներ են։ Որոմ հավաքողները նույնպես հրեշտակներ են, ինչը երեւում է առակի վերջին մասից (Մատթ. 13։39)։ ^ պարբ. 6 Պարբերություն 6։ [3] Սա հասկացողության վերաճշտում է։ Նախկինում կարծում էինք, որ Հիսուսը ստուգումն անցկացրել է 1918թ.-ին։ ^ պարբ. 7 Պարբերություն 7։ [4] 1910–1914թթ.-ին Աստվածաշունչ ուսումնասիրողները տարածել են մոտ 4000000 գիրք եւ ավելի քան 200000000 թերթիկ ու գրքույկ։ ^ պարբ. 14 Պարբերություն 14։ [5] Սա Մատթեոս 13։42-ի բացատրության վերաճշտում է։ Նախկինում մեր հրատարակություններում ասվում էր, որ կեղծ քրիստոնյաները տասնամյակներ շարունակ «լաց կլինեն ու կկրճտացնեն իրենց ատամները» այն բանի համար, որ «թագավորության որդիները» մերկացնում են նրանց իսկական էությունը, այն, որ նրանք «Չարի որդիներն են» (Մատթ. 13։38)։ Սակայն պետք է նկատել, որ ատամները կրճտացնելը կապված է կործանման հետ (Սաղ. 112։10)։ ^ պարբ. 16 Պարբերություն 16։ [6] Դանիել 12։3-ում ասվում է, որ «հասկացողություն ունեցողները [օծյալ քրիստոնյաները] կշողան երկնակամարի պես»։ Սա վերաբերում է երկրի վրա շողալուն, այսինքն՝ բարի լուրը քարոզելուն, մինչդեռ Մատթեոս 13։43-ում գրված «շողալը» վերաբերում է ապագա ժամանակի, երբ նրանք պայծառ կշողան երկնային Թագավորությունում։ Նախկինում կարծում էինք, որ երկու համարներն էլ վերաբերում են միեւնույն գործունեությանը՝ քարոզչական գործին։


text: Երեւանում մայիսի 22-ին կկայանա լեգենդար բրիտանական Jethro Tull ռոք-խմբի համերգը 13:28 06 Մայիսի 2009 Համաշխարհային ռոքի լեգենդ, բրիտանական Jethro Tull խումբը մայիսի 22-ին համերգ կունենա Երեւանում, հայտնեց համերգի կազմակերպիչ «VIBROGRAPHUS» ընկերության նախագահ Գագիկ Գյուլբուդաղյանը։ Jethro Tull խումբը կազմվել է 1968 թ.-ին Մեծ Բրիտանիայում։ Գործունեության ընթացքում թողարկել է շուրջ 40 ալբոմ, վաճառել 60 մլն.-ից ավելի օրինակ, տվել ավելի քան 2500 համերգ 40 երկրներում։ «Առաջին անգամ նման հանրահայտ բրիտանական խումբը գալիս է Հայաստան, եւ ընդհանրապես Անդրկովկասում նման խմբի համերգ դեռեւս չի եղել»,- չորեքշաբթի Գյուլբուդաղյանն ասաց «Նովոստի» միջազգային մամուլի կենտրոնում։ Նա հայտնեց, որ Հայաստանն առաջին անգամ ընդգրկված է Jethro Tull-ի եվրոպական համերգային շրջագայությունում, որը սկսվել է 2009 թ.-ին եւ որի շրջանակներում ծրագրվում է շուրջ 100 համերգ։ Jethro Tull-ը չափազանց հայտնի էր ու մասսայականություն էր վայելում 70-ականներին, այն միշտ զբաղեցրել է 4-5 տեղերեը այնպիսի խմբերից հետո, ինչպիսիք են The Beatles-ը, Rolling Stones-ը եւ Pink Floyd-ը, եւ այսօր խումբը շարունակում է իր երաժշտական ու համերգային գործունեությունը»,- պարզաբանեց նա։ Գյուբուդաղյանը հայտնեց նաեւ, որ Jethro Tull-ի երաժիշտները Հայաստան կժամանեն մայիսի 21-ի լույս 22-ի գիշերը, հենց նույն օրը կտան մամուլի ասուլիս, հետո կհանդիպեն Հայաստանի բարձրաստիճան պետական այրերի ու ռոք-համայնքի ներկայացուցիչների հետ։ «VIBROGRAPHUS» ընկերության տնօրեն Վարդան Գրիգորյանն ասաց, որ համերգի կազմակերպիչները նպատակ ունեն զարգացնելու ռոք-մշակույթը Հայաստանում եւ ընդլայնելու ռոք-լսարանը։ «Jethro Tull-ի ժամանումը կարող է նաեւ խթան հանդիսանալ հանրապետությունում նոր ռոք խմբերի ի հայտ գալու եւ զարգացման համար»,- ասաց նա։ Գրիգորյանը հաստատեց, որ լեգենդար խումբը Երեւանում հանդես կգա իր հիմնական կազմով՝ բացառությամբ թմբկահարի, որին փոխարինել է ավելի երիտասարդ երաժիշտ։ Այսօր խմբի կազմում են Յան Անդերսոնը (Ian Anderson), Մարտին Բարը (Martin Barre), Դեյվիդ Գուդիերը (David Goodier), Ջոն Օ’Հարան (John O'Hara), Մարկ Մոնդեսիրը (Mark Mondesir)։ «Համերգը երկու մասից բաղկացած կլինի եւ կտեւի ավելի քան 2 ժամ»,- ասաց նա՝ ավելացնելով, որ ծրագրում ընդգրկված են ինչպես խմբի հայտնի եւ լեգենդար երգերը, այնպես էլ նոր ստեղծագործություններ։ Ամերիաբանկի մարքեթինգի ու PR բաժնի ղեկավար Ռեբեկա Հակոբյանը ողջունեց տվյալ նախաձեռնությունը եւ կարեւորեց այս մասշտաբի խմբի ժամանումը Հայաստան։ «Մեր երիտասարդության համար սա հերթական հնարավորությունը կլինի հաղորդակցվելու իսկապես առաջընթացային երաժշտության հետ, իսկ ինքը՝ համերգը կնպաստի հայկական ռոքի զարգացմանը»,- ասաց նա։ Համերգի գլխավոր հովանավորներն են «Լույս» հիմնադրամն ու Ամերիաբանկը։ Տեղեկատվական հովանավորներն են՝ «Նովոստի-Արմենիա» միջազգային լրատվության գործակալությունը, HAI FM 105.5 ռադիոն, Հայաստանի Հանրային հեռուստաընկերությունը։ -0-


text: «Հաշվի առնելով արտարժութային շուկաների տատանումների կարճաժամկետ բնույթը եւ արտարժութային պահուստների բավարար մակարդակը, գների կայունության եւ ֆինանսական կայունության հետ կապված զգալի ռիսկեր չկան», - այսօր հայտարարել է Կենտրոնական բանկը։ Բանկը տեղեկացնում է, որ վերջին մի քանի օրվա ընթացքում միջազգային շուկաներում եւ տարածաշրջանում տեղի ունեցած զարգացումները, այդ թվում արտարժութային շուկաների մեծ տատանումները, նպաստել են ներքին արժութային շուկայում որոշակի սպասումների ձեւավորմանը եւ փոխարժեքի տատանողականության աճին։ «Կենտրոնական բանկը գնահատում է, որ այս երեւույթները կրում են կարճաժամկետ բնույթ եւ հաստատում է իր պատրաստակամությունը՝ կայունացնել շուկայում իրավիճակը իր տրամադրության տակ գտնվող բոլոր գործիքների միջոցով», - փոխանցում է Կենտրոնական բանկի հասարակայնության հետ կապերի ծառայությունը։ Բանկը կոչ է անում զերծ մնալ արժութային սպեկուլյացիաներից եւ անհարկի փոխարկումներից, քանի որ, փոխարժեքի նման տատանողական վարքագծի պարագայում, դրանք իրենց մեջ կրում են բարձր ռիսկեր եւ ակնկալվող օգուտի փոխարեն կարող են հանգեցնել զգալի վնասների:


text: Հայաստանի ներքաղաքական իրավիճակը պետք է լուծվի երկխոսության միջոցով. փորձագետ 16:07 27 Փետրվարի 2008 ԵՐԵՎԱՆ, 27 փետրվարի./Նովոստի-Արմենիա/. Հայաստանի ներքաղաքական իրավիճակը պետք է լուծվի երկխոսության միջոցով, այս մասին չորեքշաբթի մամուլի ասուլիսում հայտարարեց «Քաղաքական հետազոտությունների ակադեմիա» հասարակական կազմակերպության նախագահ, քաղաքագետ Ալեքսանդր Մանասյանը։ «Այսօր մենք հայտնվել ենք մեզ անծանոթ իրավիճակում»,- ասաց Մանասյանը՝ մեկնաբանելով ընդդիմության շարունակվող ակցիաները։ Նրա կարծիքով, ստեղծված իրավիճակում Հայաստանը կարող է գնալ երկու ուղիով։ «Առաջին ուղին «ցնցումների կուլտուրան» է, իսկ երկրորդը՝ կայունությունը, խաղաղությունը եւ երկրի զարգացումը»,- նշեց քաղաքագետը։ Միաժամանակ փորձագետը իշխանությունների ներկայացուցիչներին եւ ընդդիմությանը երկխոսության կոչ արեց։ «Այլ ճանապարհ չկա, ճշմարտությունը միշտ ծնվում է վեճի ժամանակ»,- ավելացրեց նա։ Սակայն, Մանասյանի խոսքերով, ընդդիմությունը խուսափում է նման քայլից։ «Ողջ ընթացքը ցույց է տալիս, որ ընդդիմությունը երկխոսության չի գնա։ Այս մասին են վկայում ընդդիմության վարքագիծը եւ վարկաբեկիչ կարգախոսները»,- ասաց փորձագետը։ ԿԸՀ վերջնական պաշտոնական տվյալների համաձայն, ընտրողների ձայների 52,82 տոկոսով Հայաստանի նախագահ է ընտրվել գործող վարչապետ Սերժ Սարգսյանը։ 21,5 տոկոով երկրորդ տեղում է ՀՀ նախկին նախագահ Լեւոն Տեր-Պետրոսյանը։ Միաժամանակ փետրվարի 20-ից Երեւանում անց են կացվում ընդդիմության կողմից կազմակերպված հանրահավաքներ, քայլերթեր, ինչպես նաեւ նստացույցեր եւ ուսանողական ցույցեր։ Ընդդիմության ցույցերի կազմակերպիչներն ու մասնակիցները իրենց անհամաձայնությունն են արտահայտում ԿԸՀ-ի կողմից հրապարակված փետրվարի 19-ի նախագահական ընտրությունների արդյունքների կապակցությամբ:-0-


text: ՌՌՀԻ տնօրեն Լեոնիդ Ռեշետնիկովը Երեւանում կներկայացնի իր գրքի հայերեն թարգմանությունը 10:21 28 Հոկտեմբերի 2014 ԵՐԵՎԱՆ, 28 հոկտեմբերի. /Նովոստի–Արմենիա/. Ռուսաստանի ռազմավարական հետազոտությունների ինստիտուտի տնօրեն, պատմական գիտությունների թեկնածու, գեներալ–լեյտենանտ Լեոնիդ Ռեշետնիկովի «Վերադառնալ Ռուսաստան։ Երրորդ ճանապարհ կամ անհուսության փակուղիներ» գրքի հայերեն թարգմանության շնորհանդեսը կանցկացվի չորեքշաբթի Հայաստանում ՌԴ դեսպանությունում։ «Առաջին անգամ Լեոնիդ Ռեշետնիկովի գիրքը լույս է տեսել Մոսկվայում 2013 թվականին։ Այդ ընթացքում այն մեծ հետաքրքրություն է առաջացրել ոչ միայն ռուս ընթերցողի շրջանում։ Լույս են տեսել գրքի սերբերեն եւ բուլղարերեն թարգմանությունները, իսկ ահա այժմ` հայերեն թարգմանությունը։ Գրքի հրատարակությունն իրականացվել է «Ռուս–Հայկական Համագործակցության գրադարան» շարքի շրջանակում»,– «Նովոստի–Արմենիա» գործակալությանը հայտնեցին «Ռուս–Հայկական Համագործակցությունում»։ Պատմական խորը վերլուծության, կյանքի բացառիկ փորձի հիման վրա հեղինակը Ռուսաստանի համար երրորդ ճանապարհի անհրաժեշտության, դրա էության ու նպատակների մասին իր համակողմանի հիմնավորումն է տալիս։ Երրորդ ճանապարհը Ռուսական Ուղղափառ Քաղաքակրթությունն է, որտեղ ժողովուրդն ապրել է դարերով մինչեւ 1917 թվականը։ Այդ քաղաքակրթությունը թույլ է տվել, որպեսզի պահպանվի Ռուսաստանի Կայսրության ընդհանուր ընտանիքի մեջ մտնող ժողովուրդների մշակութային եւ կրոնական ինքնատիպությունը։ Լեոնիդ Ռեշետնիկովը համոզված է, որ վերադարձը Ռուս Ուղղափառ Քաղաքակրթության իդեալներին հենց ռուսական ազգային գաղափարն է։ -0-


text: Միացյալ Նահանգների փոխնախագահ Ջո Բայդենն առաջիկա օրերին բանակցություններ է վարելու Բալկաններում, Թուրքիայում, Բալթյան երկրներում։ Օգոստոսի 16-ի երեկոյան նա ժամանել է Սերբիա՝ բանակցելու այդ երկրի նախագահ Տոմիսլավ Նիկոլիչի եւ վարչապետ Ալեքսանդար Վուչիչի հետ։ Օգոստոսի 18-ին Բայդենին արդեն սպասում են Պրիշտինայում, որտեղ նա հանդիպելու է Կոսովոյի նախագահ Հաշիմ Թաչինին եւ վարչապետ Իսա Մուստաֆային։ Սպիտակ տունը չի հաղորդում, թե նա ինչ հարցեր է քննարկելու Բելգրադում եւ Պրիշտինայում։ Ենթադրաբար Բայդենը երկու երկրների ղեկավարներին կոչ է անելու՝ լիարժեքորեն իրականացնել 2015 թվականին Եվրամիության միջնորդությամբ ձեռք բերված համաձայնությունները՝ ուղղված Սերբիայի եւ Կոսովոյի հարաբերությունների կարգավորմանը։ Սերբիան չի ճանաչում Կոսովոն որպես պետություն, որը 2008 թվականին միակողմանիորեն հռչակել է իր անկախությունը։ Օգոստոսի 22-ին ԱՄՆ-ի փոխնախագահը լինելու է Թուրքիայում։ Ենթադրվում է, որ այստեղ քննարկվող հիմնական հարցերից մեկը կլինի նաեւ ԱՄՆ-ում բնակվող հոգեւոր առաջնորդ Ֆեթուլլահ Գյուլենին Թուրքիային հանձնելու հարցը, ում Անկարան մեղադրում է հուլիսի 15-ի հեղաշրջման փորձը կազմակերպելու մեջ։ Այցի նախաշեմին՝ օգոստոսի 16-ին Թուրքիայի եւ Միացյալ Նահանգների արտաքին գործերի նախարարները հեռախոսազրույց են ունեցել։ «Ռոյթերզ» գործակալության փոխանցմամբ, Մեւլութ Չավուշօղլուն եւ Ջոն Քերրին անդրադարձել են Գյուլենին Թուրքիա հանձնելու հետ կապված հարցին, քննարկել են Սիրիայի իրավիճակը, մասնավորապես, Հալեպում եւ Մանբիջում։ Զրուցակիցներն անդրադարձել են նաեւ Բայդենի՝ Թուրքիա կատարելիք այցին։ Թուրքիայի ղեկավարների հետ բանակցելուց հետո, օգոստոսի 23-ին ԱՄՆ-ի փոխնախագահը Լատվիայի մայրաքաղաք Ռիգայում հանդիպելու է մերձբալթյան երեք երկրների՝ Լիտվայի, Էստոնիայի եւ Լատվիայի նախագահների հետ, իսկ օգոստոսի 25-ին Ջո Բայդենը կլինի Շվեդիայում, որտեղ կավարտվի ԱՄՆ-ի փոխնախագահի եվրոպական այս այցելությունը։ Սա հավանաբար կլինի նրա պաշտոնավարման ընթացքում վերջին կարեւոր այցը եւ հանդիպումները Եվրոպայում։


text: «Ինքը նվիրյալ տղա էր, որ կծառայեր համայնքին», - նշեց Պողիկյանը՝ հավելելով, որ անցյալ տարի Հալեպում զոհվել էր նաեւ Րաֆֆի Փչախչյանի եղբայրը: «Գանձասարի» փոխանցմամբ՝ վերջին շրջանում հայկական թաղամասերը զինյալների թիրախում են։ Երեկ երեկոյան հրթիռներ էին ընկել Նոր Գյուղ թաղամասի, նաեւ Սուլեյմանիեի արհեստավորական կենտրոնի վրա։ Իսկ նախօրեին նույն թաղամասի հրթիռակոծության հետեւանքով վնասվել էր Կյուլպենկյան ազգային վարժարանը։ Ավարտական միջոցառման համար վարժարան եկած հայ աշակերտներից մեկը վիրավորվել էր։ «Առաքել Թերզյանը վիրավորվեց: Բայց թեթեւ վերք էր: Բարեբախտաբար բուժվեց եւ հիմա լավ է վիճակը», - փոխանցեց Զարմիկ Պողիկյանը: Արդեն տեւական ժամանակ է Հալեպում ջրի ու էլեկտրաէներգիայի խնդիրը եւս չի լուծվում։ Ազիզիե թղամասում բնակվող Մայդա Բակկալյանի խոսքով, ամեն օրը նոր զրկանքներ է բերում։ «91-ամյա մայրիկին թողնել ու Հալեպից դուրս գալ չենք կարող, ստիպված ենք ապրել տարրական պայմաններից զուրկ ու վախը սրտներումս», - «Ազատության» հետ հեռախոսազրույցում ասաց Բակկալյանը: Երեկ Թեհրանում Սիրիայի, Իրանի ու Ռուսաստանի պաշտպանության նախարարների հանդիպման ժամանակ կողմերը հայտարարել են, որ անհրաժեշտ է Սիրիայում արմատախիլ անել ահաբեկչությունը։ Ռուսաստանում Սիրիայի դեսպանը, «Նովոստի» ռուսաստանյան գործակալության հաղորդմամբ, ասել է, որ սիրիական բանակը ռուսական օդուժի աջակցությամբ առաջիկայում շարժվելու է Հալեպի ուղղությամբ. - «Հալեպի մեջ տեղի կունենա գլխավոր ճակատամարտը, եւ այդ ճակատամարտը հաղթելը կնշանակի ահաբեկչական բոլոր խմբավորումների պարտությունը»: Սիրիական պատերազմի հինգ տարիների ընթացքում, պաշտոնական տվյալներով, 220 հազար մարդ է զոհվել։ Զոհված հայերի թիվն անցել է 150-ից։


text: Երեւանի Ռուսաստանի հրապարակը կդառնա Հայաստանի եւ Ռուսաստանի բարեկամության խորհրդանիշը. Սերժ Սարգսյան 13:04 21 Հոկտեմբերի 2008 Երեւանի Ռուսաստանի հրապարակը կդառնա ոչ միայն երեւանցիների եւ մայրաքաղաքի հյուրերի սիրելի զբոսավայրը, այլեւ Հայաստանի եւ Ռուսաստանի բարեկամությանը հավատարմության եւս մեկ խորհրդանիշ՝ ի բարօրություն երկու երկրների եւ ժողովուրդների, ասաց ՀՀ նախագահ Սերժ Սարգսյանը երեքշաբթի՝ հրապարակի բացման արարողության ժամանակ։ «Այսօր հիանալի եւ նշանակալի օր է՝ Երեւանի անմիջապես սրտում, Ռուսաստանի Դաշնության նախագահի ներկայությամբ, մենք բացում ենք Ռուսաստանի հրապարակը։ Եվ սա կրկին հիշեցնում է մեր ժողովուրդներին կապող խորը արմատների մասին», - ասաց նա։ Արարողությանը մասնակցեցին ՌԴ նախագահ Դմիտրի Մեդվեդեւը, բարձրաստիճան պաշտոնատար անձինք, հասարակ քաղաքացիների մեծ բազմություն։ Հրապարակում ծածանվում են Հայաստանի եւ Ռուսաստանի պետական դրոշները, պաստառներ՝ «Հավերժ միասին», «Հավերժ բարեկամներ» բովանդակությամբ։ Սարգսյանը նշեց, որ Ռուսաստանի մեծ ժողովուրդը բացառիկ ներդրում է ունեցել համաշխարհային քաղաքակրթության գանձարանի մեջ, եւ այս հրապարակում ծածանվող Հայաստանի եւ Ռուսաստանի ազգային դրոշները «ոչ միայն մեր դաշնակցային հարաբերությունների խորհրդանիշն են, այլեւ պատմամշակութային ընդհանրության մարմնացումը»։ «Ռուսաստանի հրապարակը ճարտարապետական տեսանկյունից ներդաշնակորեն կապում է Երեւանի քաղաքապետարանի շենքը Մոսկվայի տան հետ», - ասաց նա։ ՀՀ նախագահը խորհրդանշական համարեց այն, որ «երբեւէ այստեղ շատ մոտ գտնվում էր Երեւանի բերդը, որն արտացոլում է հայ-ռուսական հարաբերությունների ողջ մեծությունը»։ «Սա այն բերդն է, որ վրա ռուսական դրոշն առաջին անգամ ծածանվեց 1827 թ.-ի հոկտեմբերի 1-ին, որտեղ գտնվում էր գեներալ Պասկեւիչի ռուսական կայազորը, որտեղ առաջին անգման հեղինակի ներկայությամբ բեմադրվել է Գրիբոյեդովի «Խելքից պատուհաս» անմահ ստեղծագործությունը։ Այսօր այս հրապարակը դառնում է մեր ժողովուրդների հազարամյա եղբայրության եւ հոգեւոր մտերմության ավանդույթներին հավատարմության եւս մեկ խորհրդանիշը, այնպես, ինչպես Կարմիր հրապարակում գտնվող Վասիլի Բլաժեննիի հայտնի տաճարը, որի մի սրահը կրում է Գրիգոր Լուսավորչի անունը», - ընդգծեց նա։ Սարգսյանը նաեւ նշեց, որ «մեր հարաբերությունների ողջ պատմության ընթացքում, չնայած բոլոր զրկանքներին եւ դժվարություններին, հայ եւ ռուս ժողովուրդների միջեւ բարեկամությունը երբեք չի թուլացել, ավելին՝ ամրացել է եւ ժամանակի հետ ձեռք բերել նոր իմաստ»։-0-


text: Բժիշկներն ամերիկացի հայտնի երգչուհի Ուիթնի Հյուսթոնի դստերը` Բոբի Քրիստինային, դուրս են բերել արհեստական կոմայից, սակայն սաստիկ ջղաձգությունից հետո նրանք ստիպված են եղել հակառակ գործընթացի անցնել, գրում է People ամսագիրը` վկայաբերելով աղջկա բարեկամներին։ «Բժիշկները որոշել էին հրաժարվել դեղերից, սակայն աղջկա մոտ ուժեղ ջղաձգումներ են սկսվել... Նրան կրկին կոմայի մեջ են «գցում»,– թերթին է ասել Քրիստինայի ընտանիքի անդամներից մեկը։ «Սարսափելի անհաջողություն է։ Բոլորը հույս ունեին, որ դա դեպի առողջացում տանող առաջին նշանը կլինի»,– ասել է աղբյուրը, հայտնում է ՌԻԱ Նովոստին։ 21–ամյա Բոբի Քրիստինայի ամուսինը հունվարի 31–ին գտել էր նրան անգիտակից վիճակում, ջրով լցված լոգարանում։ Աղջկան տեղափոխել էին Ատլանտայի հիվանդանոց, որտեղ նրան արհեստական կոմայի մեջ էին «գցել» եւ միացրել թոքերի արհեստական շնչառության սարքին։ Որոշ ժամանակ անց Քրիստինա Բրաունին տրախեոտոմիա են կատարել` շնչառական ուղիների վիրաբուժական բացում հատուկ խողովակի տեղադրմամբ։ Բոբի Քրիստինան Հյուսթոնի եւ R&B հայտնի կատարող Բոբի Բրաունի դուստրն է։ Հայտնի է, որ Հյուսթոնն իր ողջ կարողությունը կտակել է դստերը։ Ուիթնի Հյուսթոնը մահացել է Բեւերլի Հիլզի Beverly Hilton հյուրանոցային համարում 2012 թվականի փետրվարի 12–ին, մահը հաստատել էին շտապօգնության բժիշկները։ Երգչուհին 48 տարեկան էր, բուժվում էր թմրամոլությունից։ Քննիչի պաշտոնական ներկայացուցիչը, որը վարում էր Հյուսթոնի մահվան գործը, հայտնել էր, որ երգչուհին պատահականորեն խեղդվել է։ Նրա մահվան պատճառներից նա նշում էր սրտի աթերոսկլերոտիկ հիվանդությունը եւ կոկաինի օգտագործումը։ -0-


text: Հայաստանում Մանկապատանեկան ֆիլմերի միջազգային վեցերորդ փառատոնին ավելի քան 80 ֆիլմ կներկայացվի 17:02 08 Հոկտեմբերի 2010 ԵՐԵՎԱՆ, 8 հոկտեմբերի. /Նովոստի-Արմենիա/. Մանկապատանեկան ֆիլմերի միջազգային վեցերորդ փառատոնի շրջանակներում 27 երկրներից ավելի քան 80 ֆիլմ կցուցադրվի, ասաց Ռոլան Բիկովի անվան Մանկապատանեկան կինոյի եւ հեռուստատեսության զարգացման հիմնադրամի հայկական բաժանմունքի նախագահ Նունե Մանուկյանը։ Մանկապատանեկան ֆիլմերի միջազգային վեցերորդ փառատոնը կանցկացվի հոկտեմբերի 12-16-ը Երեւանում, իսկ դրանից հետո 40 օր կտեւի ՀՀ մարզերում։ «Այս տարի փառատոնին ընդամենը շուրջ 900 ֆիլմ է ներկայացվել, որոնցից 81 ֆիլմ է ընտրվել»,- ուրբաթ լրագրողներին ասաց Մանուկյանը։ Նա նշեց, որ պաշտոնատար հյուրերի թվում փառատոնին ներկա կլինեն հայտնի ռուս անիմատոր Հարի Բարդինը, ով կներկայացնի «Անճոռնի ճուտիկ» մուլտֆիլմը եւ «Երալաշ» հայտնի ֆիլմաշարի ստեղծող Բորիս Գրաչեւսկին։ Հիմնադրամի հայկական բաժանմունքի նախագահը նշեց, որ փառատոնի շրջանակներում այս տարի «Ես իրավունք ունեմ» նոր անվանակարգ է հաստատվել, որի նախագահը կդառնա ՀՀ մարդու իրավունքների պաշտպան Արմեն Հարությունյանը։ Անվանակարգում 21 ֆիլմեր կներկայացվեն։ Այդ կապակցությամբ ինքը՝ Հարությունյանն ընդգծեց երեխաների իրավունքների մասին իրազեկության անհրաժեշտությունը եւ ընդգծեց փառատոնի դերը՝ նշելով, որ փառատոնն արվեստի միջոցով երեխաների իրավունքների պաշտպանության խնդրի արտացոլման վառ օրինակ է։ Փառատոնը կազմակերպվել է Ռոլան Բիկովի անվան մանկապատանեկան կինոյի եւ հեռուստատեսության զարգացման հիմնադրամի հայկական բաժանմունքի կողմից եւ կանցկացվի ՀՀ մշակույթի նախարարության, ՄԱԿ-ի մանկական հիմնադրամի հայկական գրասենյակի (UNICEF) աջակցությամբ։ «Նովոստի-Արմենիա» գործակալությունը միջոցառման տեղեկատվական հովանավորն է։ -0-


text: «Հրապարակ». Արմատական ընդդիմադիրը սեփական դստեր համար մի յուղոտ պաշտոն է ձեռք բերել «Արմատական ընդդիմության դիրքերից հանդես եկող ՀԱԿ-ը, պարզվում է, ոչ միայն խաղաղության թեման է առաջ մղում՝ խորհրդարանում տեղեր ստանալու դիմաց, այլեւ «համագործակցության» այլ ասպարեզներ էլ նրան խորթ չեն։ ՀԱԿ համամասնական ցուցակի առաջին կին թեկնածուն՝ Զոյա Թադեւոսյանը, ով խրոխտ ելույթներ է ունենում՝ քննադատելով իշխանություններին, ընդամենը վերջերս սեփական դստեր համար մի յուղոտ պաշտոն է ձեռք բերել։ Մարտի 1-ին նրա դուստրը՝ Դիանա Գալոյանը, դարձել է պետական տնտեսագիտական համալսարանի միջազգային տնտեսական հարաբերությունների ամբիոնի վարիչ։ Նա նույն ամբիոնի դոցենտ է եղել, աշխատանքային գործունեությունն սկսել է մի շարք ընկերություններում՝ որպես ավագ մասնագետ, կոմերցիոն մենեջեր, ունի դասախոսական աշխատանքի փորձ։ Ամենահետաքրքիրն այն է, որ այս ամբիոնի վարիչ Գրիգոր Նազարյանն էլ դարձել է մակրոտնտեսության կարգավորման եւ միջազգային տնտեսական հարաբերությունների ֆակուլտետի դեկան՝ փոխարինելով երկարամյա դեկան Ատոմ Մարգարյանին, ում չօգնեց անգամ ՀՀԿ-ականի կարգավիճակը՝ նա չվերընտրվեց դեկանի պաշտոնում։ Նրան դեմ են քվեարկել ՀՀԿ-ական ուսխորհուրդն ու համալսարանականները։ ՀՊՏՀ մեր աղբյուրն այս փոփոխությունները բացատրեց մեկ նախադասությամբ՝ «Ազատվում են մաքուր մարդկանցից»»,–գրում է թերթը։ Մանրամասները՝ թերթի այսօրվա համարում։


text: Մարդու իրավունքների միջազգային ֆեդերացիայի (FIDH) նախագահ Սուեր Բելասենը չորեքշաբթի օրը «Ազատություն» ռադիոկայանի հետ բացառիկ հարցազրույցում կարծիք հայտնեց, որ Հայաստանում քաղբանտարկյալների առկայությունն անվիճելի է։ «Ես հանդիպել եմ հանրապետության նախագահին` շատ պարզ նպատակով՝ նա է, որ պետք է ինձ լսեր, եւ իմ ուղերձն էր` քաղաքական բանտարկյալների ազատ արձակումը, 2008-ի մարտի 1-ի իրադարձությունների հետեւանքով զոհվածների մահվան հանգամանքների հետաքննությունը, խոսքի ազատությունն ու արդարադատության իրականացումը, այս համատեքստում նաեւ անազատության մեջ գտնվողների նկատմամբ խոշտանգումների բացառումը: Ե՛վ հանրապետության նախագահի, ե՛ւ նաեւ ընդդիմության առաջնորդ Տեր Պետրոսյանի հետ մեր հանդիպումների նպատակը քաղաքական բանտարկյալների խնդիրն էր», - նշեց Բելասենը՝ ընդգծելով. - «Քաղբանտարկյալների առկայությունն անվիճելի է, ես ինքս եմ նրանց այցելել բանտերում, հանդիպել նրանց ընտանիքներին։ Թե քանիսն են՝ հստակ չեմ կարող ասել, բայց նրանք գոյություն ունեն»: FIDH-ի նախագահը հավելեց, որ ՀԱԿ-ի երեկվա հանրահավաքին մի պահ միանալը եւ ամբիոնից ելույթ ունենալը եւս նույն նպատակն էր հետապնդում. իրենք հանրահավաքին միացել են ոչ թե նրա համար, որ դա ընդդիմության հանրահավաքն էր, այլ որովհետեւ քաղբանտարկյալների ազատ արձակման պահանջը հանրահավաքի առանցքային թեման էր։ «Մենք քաղաքական կուսակցություն չենք, մենք Մարդու իրավունքների պաշտպանությամբ զբաղվող կազմակերպություն ենք։ Հետեւաբար, մեր նպատակը այդ հանրահավաքին մասնակցելով, քաղաքական բանտարկյալների ազատ արձակումն էր: Մենք նպատակահարմար գտանք դիմել ոչ թե քաղաքական ուժին, ոչ թե իշխանություններին, այլ այնտեղ գտնվող ժողովրդին։ Հանրահավաքում միայն կուսակցականներ չէին, այնտեղ շարքային քաղաքացիներ էին, որոնք անհանգստացած են քաղբանտարկյալների վիճակով: Մենք ցանկանում էինք այդ մասով մեր աջակցությունը հայտնել հավաքվածներին», - հայտարարեց Սուեր Բելասենը եւ հավելեց. – «Մենք չենք աջակցում ոչ մեկին եւ ոչ էլ մյուսին, մենք այստեղ ենք մարդու իրավունքների պաշտպանության համար»։ Որպես Մարդու իրավունքների միջազգային ֆեդերացիայի նախագահ Բելասենը կարեւորեց այն հանգամանքը, որ համաժողովի ընթացքում մի քանի ընդդիմադիրներ հնարավորություն են ունեցել պաշտոնյաների ներկայությամբ բարձրաձայնել քաղբանտարկյալների ազատ արձակման խնդիրը. - «Այնտեղ էին արդարադատության նախարարը, Սահմանադրական դատարանի նախագահը եւ մարդու իրավունքների համար պայքարողները կարողացան իրենց պահանջները ներկայացնել: Այդ ամենն անցավ շատ խաղաղ եւ քաղաքակիրթ ձեւով: Սա ժողովրդավարական երկրի պատկեր է՝ այն ինչ մենք ցանկանում ենք»։ Սուեր Բելասենը ողջունելի համարեց նաեւ այն, որ երեկվա հանրահավաքին հազարավոր ցուցարարներ էին մասնակցում, «բայց ոստիկանական ուժեր չկային»։


text: Միացյալ Նահանգների նախագահ Բարաք Օբամայի վարչակազմը քննարկում է 2014 թվականից հետո, երբ ավարտվում է Աֆղանստանում ՆԱՏՕ-ի ռազմական առաքելությունը, այդ երկրից ամերիկացի բոլոր զինծառայողներին դուրս բերելու հնարավորությունը։ Ուրբաթ օրը Վաշինգտոնում նախատեսված է Օբամայի հանդիպումը Աֆղանստանի նախագահ Համիդ Քարզայի հետ: Հանդիպման ընթացքում, բացի ամերիկյան զորքերին վերաբերող հարցերից, նախատեսվում է քննարկել նաեւ Աֆղանստանի ներքաղաքական խնդիրները:


text: «Ֆայնենշլ Թայմսի» վերլուծաբանների համոզմամբ, Արեւմուտքը պետք է շարունակի աջակցել Ուկրաինայի ընդդիմությանը։ Արեւմուտքի փորձագետների կարծիքով, հրաժարվելով եվրոպական ինտերգումից եւ նախընտրելով ռուսական կողմնորոշումը, Կիեւը կարճատեւ հեռանկարի կտրվածքով որոշ օգուտներ է քաղում, սակայն ի վերջո Ուկրաինան կհայտնվի ավելի վատ կացության մեջ։ «Ֆայնենշլ Թայմսի» խմբագրակազմի վերլուծության համաձայն, Վլադիմիր Պուտինը եւ Վիկտոր Յանուկովիչը Ռուսաստանի եւ Ուկրաինայի շահերի հաշվին են բավարարել իրենց քաղաքական ամբիցիաները։ Խոշոր վարկի եւ գազի սակագնի իջեցման խոստումների դիմաց Պուտինը համոզել է Յանուկովիչին հրաժարվել եվրոպական ինտեգրումից եւ այդպիսով պահպանել է իր երազանքը` Եվրամիության մրցակից Եվրասիական միություն կայացնելու հնարավորությունը։ Ընդունելով եվրաինտեգրումից հրաժարվելու` Կրեմլի պայմանները, Յանուկովիչը ստացել է 2015 թվականին վերընտրվելու, իր ազգականների` ապօրինի եղանակով դիզած հարստությունները պահպանելու եւ քաղաքական-տնտեսական բարեփոխումներից խուսանավելու հնարավորություն։ Պուտինն ու Յանուկովիչը դեռ պետք է սպասեն ու հուսան, որ իրավիճակը Մայդանում կհանդարտվի։ Բարդ դրության մեջ է Յանուկովիչը` եթե ուժով ցրի ցույցերը, Եվրամիությունն անմիջապես պատժամիջոցներ կսահմանի, իսկ Ուկրաինան էլ ավելի կխորասուզվի ռուսական ազդեցության տիրույթ, որտեղ համատարած կոռուպցիա է, անարդար ընտրություններ, օրենքի ոտնահարում եւ հակաարեւմտյան, հակաազատական գաղափարախոսություն։ Բայց, ինչպես «Ֆայնենշլ Թայմսի» վերլուծաբաններն են նկատում, կա հուսադրող հանգամանք` մեծ է հավանականությունը, որ Պուտինի այս նվաճումն ընդամենը «Պյուռոսյան հաղթանակ» է, քանի որ խարխուլ տնտեսություն ունեցող Ռուսաստանի համար դյուրին չի լինի 15 միլիարդ դոլար տրամադրել Ուկրաինային, իսկ գազի սակագնի իջեցման հետեւանքով 5 միլիարդ դոլարի կորուստը ծանր հարված է Ռուսաստանի եկամուտների զգալի մասն ապահովող «Գազպրոմի» համար։ Եթե Յանուկովիչը հրաժարվի բարեփոխումներից, ապա մեկ-երկու տարի անց Ուկրաինան վերստին կհայտնվի դեֆոլտի վտանգի առաջ։ Ոչ մի փող, ոչ մի հալածանք չի ստիպի ուկրաինացիների երիտասարդ սերնդին հրաժարվել եվրաինտեգրման գաղափարից, արեւմտյան ազատությունների եւ բարեկեցության երազանքից։ 21-րդ դարում Եվրոպայում մենիշխանության եւ կոռուպցիայի կայսրություն ստեղծելու փորձը միեւնույն է` վաղ թե ուշ կձախողվի։ Արեւմուտքը պարտավոր է շարունակել աջակցությունը Ուկրաինայի ընդդիմությանը եւ հստակ հայտնել Յանուկովիչին, որ ընդդիմության նկատմամբ հալածանքների եւ բռնաճնշումների համար պատիժ կլինի։ Ինքը Յանուկովիչը դեռ տեղ է թողնում եվրաինտեգրման համար։ Իր երեկվա ասուլիսում նա հայտնել է, որ իր համար կարեւորը երկրի տնտեսական ապագան է։ «Եթե տեսնենք, որ պայմանները բարենպաստ են, շահավետ են եւ մենք կկարողանանք պաշտպանել մեր ազգային շահերն, ապա իհարկե դրական կարձագանքենք Եվրամիության հետ առավել սերտ կապ հաստատելու պայմանագրի առաջարկին»,- ասել է Ուկրաինայի ղեկավարը։


text: Քաղաքացիական ակտիվիստ Վաղինակ Շուշանյանի հետ շաբաթ երեկոյան տեղի ունեցած միջադեպի կապակցությամբ Ոստիկանության Կենտրոնականի բաժնում հետաքննություն է կատարվում։ Այս մասին «Ազատությանը» հայտնեցին Ոստիկանության լրատվական բաժնից։ Ոստիկանության լրատվական բաժնի աշխատակից Արմեն Մալխասյանը փոխանցեց, որ այս պահին դեռ բերման ենթարկվածներ չկան։ Վաղինակ Շուշանյանը «Ազատությանը» փոխանցեց, որ երեկ ոստիկանների հետ եղել է դեպքի վայրում։ Նրա խոսքով՝ դեպքի վայրում տեսախցիկներ կան, որոնք ամենայն հավանականությամբ ֆիքսել են տեղի ունեցածը։ Ոստիկանները, ըստ ակտիվիստի, ասել են, որ կվերցնեն տեսախցիկների ձայնագրությունը՝ պարզելու, թե արդյոք դրանք արձանագրել են տեղի ունեցածը։ Շուշանյանը երեկ իր ֆեյսբուքյան էջում պնդել էր, որ հարձակման է ենթարկվել անհայտ անձանց կողմից եւ իր արյունոտված շրթունքը ցուցադրող լուսանկարներ էր հրապարակել: «Ազատություն» ռադիոկայանի հետ զրույցում այս տեղեկատվությունը հաստատեց նաեւ Շուշանյանի մայրը` Մարիամ Պողոսյանը: Ոստիկանությունը առայժմ որեւէ կերպ չի արձագանքել: «Յոթ անց կես դուրս է գալիս «ԱՐԱՅ»-ից, դիմացը խանութ կա` մտնում է, որ սիգարեթ վերցնի, սիգարեթը ձեռքին դուրս է գալիս, երկու տղա են դիմացը դուրս գալիս ու ասում` երեկ դու էի՞ր հայհոյում: Ու սկսում են երեխուս քաշքշել, ծեծել, գցում են գետնին, շրթունքն են պատռել, գլխի վրա ուռուցք կա, ձեռքն են պատռել», - մեզ հետ զրույցում պատմեց Շուշանյանի մայրը: Վերջինիս փոխանցմամբ, ծեծի ենթարկվելուց հետո Շուշանյանը միջադեպի մասին հաղորդում է ներկայացրել ոստիկանություն եւ դատաբժշկի ուղեգիր ստացել, սակայն ոստիկանությունից տուն վերադառնալիս նրա ինքնազգացողությունը վատացել է, երիտասարդին տեղափոխել են «Էրեբունի» հիվանդանոց: Հիշեցնենք, որ երեկ Վաղինակ Շուշանյանը Կառավարության առջեւ տեղի ունեցած բողոքի ակցիայի ժամանակ անդրադարձել էր վերջին շրջանում ընդդիմադիր գործիչների, ակտիվիստների դեմ բռնություններին, ինչպես նաեւ փոխոստիկանապետ Լեւոն Երանոսյանի հայտարարությանը, թե կկտրի նրա ականջը, ով իր ներկայությամբ կհայհոյի Սերժ Սարգսյանին, եւ իր հերթին հայտարարել էր. - « Երանոսյանին էլ եմ հայհոյում, իրա նախագահին էլ, Երանոսյանը թող գա, տեսնեմ՝ ոնցա ականջներս կտրելու»: